Matpool teruja Liga Fantasi Kosmo! kompetitif
Oleh MEJA SUKAN KOSMO!

4 Mac 2023, 7:35 pm
Mohamad Faizal
Matpool teruja Liga Fantasi Kosmo! kompetitif
TERUJA dengan penganjuran Liga Fantasi Kosmo! musim 2022/2023 yang kompetitif menjadi punca Mohamad Faizal Mustafar menghantar pasukannya, Matpool 1987 untuk kempen pada kali ini.
Mohamad Faizal mengakui sberasa gembira apabila dapat ‘sangkut’ dalam carta lima pengurus terbaik bagi minggu ke-25 (GW25) dengan percaturan yang dilakukan menjadi.
“Sudah pasti perancangan saya untuk minggu GW25 adalah menggunakan lebih ramai pemain Liverpool dan Arsenal kerana kedua-dua pasukan memiliki tambahan satu perlawanan berbanding pesaing.
“Antara pemain yang saya pilih adalah Martin Odergaard, Gabriel Martinelli yang menyumbangkan banyak mata selain kembali menggunakan khidmat Mohamed Salah selaku kapten pasukan.
“Ini merupakan kali pertama saya sertai Liga Fantasi Kosmo! dan secara jujur, saya telah mendaftar dua pasukan yang berbeza, tetapi rezeki hanya memihak kepada GW25 kali ini,” katanya.

WAN NAZZRI
Nazry Jack fokus buru hadiah utama
Pengurus pasukan Nazzzjack, Nazry Jack atau nama sebenar Wan Nazri Wan Omar enggan dilabel sebagai salah seorang pengendali Liga Fantasi terbaik Malaysia ketika ini selepas berjaya meraih kedudukan Top 5 minggu ke-25 (GW25) lepas.
Wan Nazri mengakui ini adalah kali pertama dapat menang bagi saingan mingguan Liga Fantasi Kosmo! dan itu bukanlah sesuatu yang mengejutkan kerana meletakkan sasaran untuk hadiah keseluruhan musim ini.
“Tiada rahsia dalam percaturan saya GW25 yang lepas selain daripada mengutamakan pemain Liverpool dan Arsenal termasuk menggunakan cip triple captain yang diberikan kepada Bukayo Saka.
“Jika ditanya mengenai percaturan, secara peribadi saya lebih suka mengutamakan hadiah keseluruhan selain mahu mengekalkan momentum tahun lalu selepas menduduki tangga ketiga pengurus terbaik di Malaysia.
“Cuma, ini adalah musim pertama saya sertai liga anjuran Kosmo! yang cukup kompetitif tetapi saya akan gunakan pengalaman lebih 10 tahun untuk memberikan saingan sehingga penghujung musim nanti,” katanya yang pernah menang pelbagai hadiah menarik seperti kereta dan motosikal sebelum ini.

MUHAMMAD HAFIDZ
Tidak sia-sia tonton bola sepak
SEKADAR menyertai Liga Fantasi Kosmo! untuk mengisi lapang, pengurus pasukan Kandang FC, Muhammad Hafidz Abd. Aziz tidak sangka terpilih sebagai salah seorang pemenang mingguan bagi saingan minggu ke-25.
Keputusan untuk menyenaraikan beberapa pemain yang beraksi dua perlawanan pada minggu tersebut nyata membawa tuah buat buatnya apabila berjaya memenangi RM200 sebagai pemenang mingguan.
Hafidz berkata, dia tidak menyangka terpilih sebagai salah seorang pemenang memandangkan dia tidak bermain secara serius selain mendedahkan, usahanya menonton bola sepak membuahkan hasil.
“Saya sangat bersyukur dan terima kasih kepada Kosmo!. agak mengejutkan apabila terpilih menjadi salah seorang pemenang mingguan bagi saingan Liga Fantasi Kosmo! kerana saya hanya bermain secara suka-suka.
“Bagaimanapun, ternyata taktik menggunakan pemain-pemain yang beraksi dua perlawanan membawa tuah kepada Kandang FC. Saya boleh tunjukkan kepada isteri bahawa tidak sia-sia saya menonton bola sepak,” katanya.

MUHAMMAD FAQRUL
Rezeki kahwin Faqrul menang FPL Kosmo!
TUAH buat Muhammad Faqrul Syahfi Sulaiman apabila menjadi pemenang antara mata mingguan tertinggi Liga Fantasi Kosmo! (FPL Kosmo!) 2022/2023 bagi minggu ke-25 (GW25).
Pengurus dari Pasir Puteh, Kelantan itu menganggap ia sebagai hadiah perkahwinan buat dirinya selepas mendirikan rumah tangga bersama pasangannya baru-baru ini.
“Ini kali kedua juga saya menjadi antara pemenang mingguan FPL Kosmo! selepas kali pertama memenanginya pada saingan minggu ke-19.
“Faktor utama membolehkan saya meraih banyak mata adalah disebabkan trio Arsenal dan dua pemain Liverpool, Alisson serta Trent Alexander-Arnold yang saya letak sebagai kapten.
“Terima kasih Kosmo! kerana memberi peluang menganjurkan peraduan seperti ini. Memang amat berbaloi bagi saya selepas dua kali berjaya memenanginya,” kata Faqrul.

ARIEF IMRAN
Rezeki tidak disangka-sangka di tengah laut
PENGURUS pasukan Arief Bung, Arief Imran Jalaluddin mengakui terkejut menerima panggilan yang mengatakan dia menjadi salah seorang pemenang bagi minggu ke-25 saingan Liga Fantasi Kosmo! 2022/23.
Bertugas dalam industri cari gali, dia menganggap kemenangan itu sebagai rezeki yang tidak disangka-sangka memandangkan dia berada di tengah laut pada ketika ini.
Katanya pemilihan pemain sayap Arsenal, Gabriel Martinelli nyata membawa tuah apabila dia meledak tiga gol dalam dua perlawanan minggu lalu termasuk menentang Everton dan Leicester City.
“Kapten saya adalah Erling Haaland, tetapi yang menjadi perbezaan sebenar ialah Martinelli kerana yakin dia akan terlibat dalam gol-gol dijaringkan Arsenal dalam dua perlawanan tersebut.
“Secara jujur, agak terkejut menerima panggilan daripada Kosmo! kerana berada di tengah laut ketika ini. Alhamdulillah rezeki mencurah-curah dan terima kasih kepada Kosmo!,” katanya.


Pertandingan termenung 90 minit untuk muhasabah diri
Oleh KOSMO!

4 Mac 2023, 6:30 pm
JAKARTA – Satu pertandingan termenung dianjurkan oleh syarikat pengendali taman permainan, Universal Board Game Land di daerah Agam, Indonesia, hari ini, lapor laman berita Suara.com.
Pemiliknya, Winda Vares berkata, pertandingan itu dimulakan pada pukul 2 petang (waktu tempatan) kerana ia adalah masa yang sesuai untuk mengelamun sehingga lewat petang.
“Kami meniru pertandingan ini dari Korea. Tujuannya adalah untuk melakukan eksperimen sosial terhadap masyarakat khususnya di daerah Agam atau Kota Bukittinggi dan Sumatera Barat,” kata Winda.
Winda berkata, pihaknya mahu membuktikan sama ada manusia boleh bertahan tanpa telefon bimbit dan tidak berinteraksi secara sosial.
“Bolehkah mereka meluangkan masa 90 minit untuk diam dan bermuhasabah? Apatah lagi kita bakal memasuki bulan suci Ramadan.
“Refleksi diri, apa yang telah dilakukan dan apa yang akan dilakukan pada masa hadapan, Jadi, peserta bukan mengelamun tanpa tujuan,” katanya.

Pemenang pertandingan ini diarahkan untuk menulis isi kandungan yang difikirkan ketika dia mengelamun.
“Pemenang akan mencatatkan hasil dia mengelamun dan berhak mendapat 1 juta rupiah (RM288),” tambah Winda.
Selain tidak dibenarkan bermain telefon bimbit dan berinteraksi, peserta juga tidak dibenarkan untuk makan, minum dan ke tandas. – Agensi


Lagi ADUN Sabah umum keluar parti Warisan
Oleh IVAN AMIRUL

4 Mac 2023, 6:42 pm
SANDAKAN – Selepas Ahli Dewan Undangan Negeri (ADUN) Petagas, Datuk Awang Ahmad Sah Awang Sahari mengumumkan meninggalkan Parti Warisan Sabah (Warisan) Isnin lalu, seorang lagi pemimpin parti itu menyatakan pendirian keluar parti hari ini.
ADUN Karamunting, George Hiew Vun Zin memaklumkan tindakan berkenaan adalah bagi menyertai Parti Gagasan Rakyat Sabah (Gagasan Rakyat) sekali gus menjadikan beliau ADUN Warisan ke-11 meninggalkan parti berkenaan.
“Kita tidak mahu lagi melihat keadaan politik yang huru-hara dan tidak stabil. Perkara itu mengakibatkan kemajuan dan ekonomi Sabah terbantut termasuklah kawasan Karamunting.
“Hanya dengan kestabilan politik yang utuh kita boleh membawa pembangunan dan perubahan. Ia termasuklah di kawasan Karamunting yang memerlukan pelbagai pembaharuan.
“Demi kesejahteraan rakyat di kawasan Karamunting, saya membuat keputusan untuk menyokong kepimpinan kerajaan perpaduan Perdana Menteri, Datuk Seri Anwar Ibrahim dan kerajaan negeri Sabah di bawah pimpinan Datuk Seri Hajiji Noor,” katanya dalam satu kenyataan media hari ini.
Menerusi kenyataan sama, George mengucapkan terima kasih kepada Presiden Warisan, Datuk Seri Shafie Apdal berikutan peluang yang diberikan kepadanya sebelum ini di dalam arena politik.

Bagaimanapun, katanya kini adalah masa untuk memberikan sepenuh tumpuan dan perhatian bagi menyatupadukan rakyat Sabah dan menuntut hak-hak yang termaktub di dalam Perjanjian Malaysia 1963 (MA63) – KOSMO! ONLINE


Yayasan Bank Rakyat salur RM40,000 bantu pelajar sekolah di Sarawak
Oleh NUR ALWANI ZAFIRAH KHAIRUL

4 Mac 2023, 6:56 pm
PETALING JAYA – Yayasan Bank Rakyat (YBR) menyediakan peruntukan bantuan persekolahan bernilai RM40,000 kepada pelajar sekolah rendah dan menengah di Sarawak bagi sesi persekolahan 2023.
Pengurus Besar YBR, Syaiful Rizal Abdul Ghani dalam satu kenyataan berkata, seramai 400 orang pelajar telah menerima bantuan itu melalui program bantuan persekolahan YBR dengan kerjasama Kelab Sukan dan Kebajikan Bank Negara Malaysia (BNM) Kuching.
“Bantuan tunai sebanyak RM100 bagi setiap murid dari kalangan asnaf dan keluarga B40, berobjektif bagi membantu ibu bapa atau penjaga membuat persediaan untuk sesi persekolahan anak-anak yang akan bermula tidak lama lagi,” katanya pada majlis penyerahan bantuan di Masjid Darul Rahmah Tambirat, Kuching hari ini.
Sementara itu, Syaiful Rizal berkata, melihat keadaan ekonomi yang masih tidak stabil, diharapkan pemberian bantuan tunai berkenaan sedikit sebanyak meringankan urusan kewangan penerima dalam menyediakan kelengkapan persekolahan mengikut keperluan masing-masing.
“Pemberian ini dipecahkan kepada dua lokasi yang telah dikenal pasti iaitu di sekitar Kuching dan seterusnya di Mukah dalam masa yang terdekat sebelum sekolah dibuka,” ujarnya.
Tambahnya lagi, pada tahun 2020, seramai 26,604 murid telah menerima manfaat melalui bantuan persekolahan YBR dengan jumlah peruntukan sebanyak RM2.6 juta yang melibatkan 87 lokasi. – KOSMO! ONLINE


Kurangkan import, tingkat pengeluaran turunkan harga barang – Ku Li
Oleh AIMUNI TUAN LAH

4 Mac 2023, 6:33 pm
GUA MUSANG – Kerajaan perlu merangka strategi berkesan dengan mengurangkan import makanan selain meningkatkan daya pengeluaran dalam negara bagi mengawal isu kenaikan harga barang makanan dan keperluan harian.
Bekas Menteri Kewangan, Tengku Razaleigh Hamzah berkata, negara kini berdepan masalah yang besar kerana pengeluaran dalam negara rendah dan terlalu bergantung dengan barangan import.
“Apabila Ringgit kerap ditukar dengan mata wang asing, permintaan terhadap nilai Ringgit akan rendah. Segala barang makanan diimport dari luar termasuk bawang, lada, kubis dan sebagainya. Hasil makanan tidak dikeluarkan dengan cukup dalam negara.
“Oleh itu, kita mesti ada cara untuk mengawal keadaan tersebut. Jadi, kita perlu mengawal import dan meningkatkan daya pengeluaran negara,” katanya kepada pemberita selepas Program Amanat Ku Li di Bukit Cekati di sini hari ini.
Tengku Razaleigh yang dikenali sebagai Ku Li berkata, beliau sudah mengadakan pertemuan dengan Perdana Menteri, Datuk Seri Anwar Ibrahim pada bulan lalu bagi bertukar idea dan pandangan mengenai keadaan ekonomi semasa negara.
“Saya sudah cadangkan apa yang perlu dibuat. Saya rasa dalam masa enam bulan sehingga setahun, Ringgit akan naik dan kemungkinan hutang negara akan berkurang,” katanya. – KOSMO! ONLINE


Ajal pasangan suami isteri dilanggar MPV
Oleh ISKANDAR SHAH MOHAMED

4 Mac 2023, 7:26 pm
SABAK BERNAM – Sepasang suami isteri warga emas maut dilanggar sebuah kenderaan pelbagai guna (MPV) di Kilometer 70 Jalan Teluk Intan-Klang di sini, hari ini.
Kejadian berlaku kira-kira pukul 11.08 pagi itu ketika kedua-dua mangsa berusia 60-an menaiki motosikal Yamaha Lagenda ke Parit Lima dari rumah mereka di Kampung Baru.
Ketua Polis Daerah Sabak Bernam, Superintendan Agus Salim Mohd. Alias berkata, siasatan awal mendapati kereta Nissan Grand Livina dipandu lelaki berusia 32 tahun sedang menuju ke Simpang Lima, Sungai Besar.
“Namun, motosikal mangsa dipercayai mengubah laluan dari bahu jalan hingga menyebabkan pemandu itu gagal mengelak lalu melanggar mereka. Perlanggaran itu mengakibatkan pembonceng wanita meninggal dunia di tempat kejadian,” katanya ketika dihubungi hari ini.
Beliau menambah, suaminya yang cedera di kepala dan patah kaki kiri telah dihantar ke Hospital Tanjong Karang kemudiannya disahkan meninggal dunia ketika menerima rawatan.
Agus Salim menjelaskan siasatan lanjut masih dijalankan pihaknya mengikut Seksyen 41(1) Akta Pengangkutan Jalan 1987. – KOSMO! ONLINE


Tanah penempatan haram di Bandar Ainsdale milik syarikat pemaju
Oleh NOR SHAFAWATI YUP

4 Mac 2023, 6:49 pm
SEREMBAN – Sebuah penempatan haram pendatang asing tanpa izin (PATI) yang diserbu Jabatan Imigresen di Bandar Ainsdale di sini semalam dibina di atas tanah milik persendirian.
Pegawai Daerah Seremban, Mohd. Nizam Tajul Arus berkata, pemeriksaan pihaknya mendapati tanah tersebut bukan milik kerajaan, sebaliknya milik sebuah syarikat pemaju.
“Tapi kita tidak pasti sama ada pihak pemaju tahu sama ada kawasan itu kini sudah menjadi penempatan warga asing atau tidak dan siasatan lanjut masih dilakukan,” katanya ketika dihubungi di sini hari ini.
Mohd. Nizam berkata, mana-mana pemilik tanah bertanggungjawab memastikan tanah mereka tidak diceroboh dan dijadikan penempatan haram oleh mana-mana pihak.
Semalam media melaporkan, sebuah lagi penempatan haram PATI di Negeri Sembilan diserbu dalam operasi bersepadu di sebuah kawasan berhampiran Bandar Ainsdale di sini.
Dalam serbuan pukul 1 pagi di kawasan berbukit berkeluasan kira-kira dua padang bola sepak itu berjaya menahan 32 orang PATI yang terdiri daripada 16 orang lelaki, 15 wanita dan seorang kanak-kanak. – KOSMO! ONLINE


Pengantin transgender rugi RM121,000 tetamu tidak hadir majlis
Oleh KOSMO!

4 Mac 2023, 7:30 pm
WASHINGTON – Sepasang pengantin baharu di Amerika Syarikat (AS) kerugian lebih AS$27,000 (RM120,852) selepas lebih separuh daripada tetamu yang diundang tidak menghadiri majlis perkahwinan mereka, lapor portal berita MailOnline semalam.
Remaja transgender berusia 18 tahun, Grey Narvaez-Dragion memuat naik sebuah klip video yang memaparkan situasi beberapa meja kosong tanpa kehadiran tetamu.
“88 orang berkata ya (hadir) namun, tidak sampai 40 orang yang muncul,” demikian menurut kapsyen video tersebut.
Klip video tersebut mendapat perhatian orang ramai yang meluahkan ketidakpuasan hati mereka mengenai kejadian tersebut.
“Jika anda tidak dapat hadir ke majlis perkahwinan, beritahu tuan rumah. Tidak mengapa. Mereka boleh menjimatkan wang untuk makanan jika diberitahu awal. Jangan menipu,” komen seorang netizen.
Oleh kerana hanya sedikit tetamu yang hadir di majlis tersebut, pasangan itu terpaksa membatalkan beberapa acara termasuk tarian, makan malam dan memendekkan tempoh majlis.

Selepas majlis tamat, Grey duduk bersama suaminya, Nyx di dalam dewan yang kosong dan menangis. – Agensi


PM anjur program Temu Anwar di KLCC 19 Mac ini
Oleh HARRITH HISHAM

4 Mac 2023, 5:20 pm
PETALING JAYA – Sebuah program dialog anak muda bersiri dikenali sebagai Temu Anwar akan diadakan bersama dengan program Forum dan Eksposisi Pemerkasaan Anak Muda 2023 di Pusat Konvensyen Kuala Lumpur (KLCC) pada 19 Mac ini.
Program tersebut diadakan khusus bagi memberi peluang kepada sesiapa sahaja terutama anak muda bertanyakan soalan secara terus kepada Perdana Menteri, Datuk Seri Anwar Ibrahim.
Difahamkan, program itu telah dilaksanakan sejak tahun 2009 dan kini masih mendapat sambutan yang memberangsangkan.
Bagaimanapun, buat julung kali Temu Anwar akan diadakan setelah Anwar mengangkat sumpah sebagai Perdana Menteri.
Difahamkan, atur cara bagi program terbabit akan bermula pada pukul 3 petang di Dewan 6 dan 7 di KLCC serta pendaftaran boleh dibuat menerusi laman web temuanwar.com. – KOSMO! ONLINE


Kerajaan lulus peruntukan RM192 juta pulih Pelabuhan LKIM Chendering
Oleh MOHD AZLI ADLAN

4 Mac 2023, 5:31 pm
KUALA TERENGGANU – Kerajaan Persekutuan meluluskan peruntukan RM192 juta bagi menaik taraf Pelabuhan Lembaga Kemajuan Ikan Malaysia (LKIM) Chendering.
Menteri Pertanian dan Keterjaminan Makanan, Datuk Seri Mohamad Sabu berkata, muara pelabuhan tersebut yang cetek akan didalamkan bagi merangsang kembali kemasukan bot nelayan laut dalam.
Beliau berkata, peruntukan tersebut juga merangkumi kerja-kerja membaiki kemudahan untuk menghidupkan semula Pelabuhan LKIM Chendering.
“Pelabuhan LKIM Chendering akan dikorek (pasir) dan dibalikkan peranannya seperti dahulu. Insya-Allah Pelabuhan LKIM akan kembali aktif dan menjadi pilihan pendaratan ikan oleh bot-bot lebih besar pada masa akan datang,” katanya di sini semalam.
Beliau ditemui pemberita ketika meninjau bot nelayan laut dalam pertama negara diperbuat daripada besi dibangunkan Amir Vision Sdn. Bhd.
Mohamad seterusnya berkata, dua benteng pemecah ombak yang terdapat di muara pelabuhan berkenaan juga akan dipanjangkan.

Tambah beliau, kerja-kerja awal menaik taraf Pelabuhan LKIM Chendering berkenaan bakal bermula pada bulan depan dan dijangka siap sepenuhnya dalam tempoh tiga tahun.
Kosmo! pada 8 Ogos 2020 melaporkan isu mendapan pasir antara punca utama kemerosotan Pelabuhan LKIM Chendering sehingga menjejaskan pendaratan ikan iaitu hanya 1,334.47 metrik tan setahun. – KOSMO! ONLINE


Gabenor Filipina ditembak mati ketika sampaikan sumbangan
Oleh KOSMO!

4 Mac 2023, 6:11 pm
MANILA – Seorang gabenor wilayah tengah Filipina dan lima individu lain ditembak mati oleh beberapa penyerang yang tidak dikenal pasti hari ini dalam serangan terbaharu melibatkan pegawai tempatan.
Polis berkata, enam suspek membawa raifal dan berpakaian seragam sama seperti yang dipakai oleh anggota perkhidmatan bersenjata memasuki rumah gabenor berkenaan di bandar Pamplona lantas melepaskan tembakan.
Mangsa, Roel Degamo, yang merupakan Gabenor wilayah Negros Oriental dan lima yang lain terbunuh dalam tembakan itu.
“Mendiang tidak sepatutnya ditembak mati seperti itu. Beliau sedang berkhidmat kepada para pengundinya hari ini,” kata balu Roel, Janice Degamo yang juga merupakan Datuk Bandar Pamplona.
Sementara itu, Presiden Filipina, Ferdinand Marcos menyelar tindakan yang dianggap sebagai pembunuhan rakan politiknya dan memberi amaran agar penyerang menyerah diri.
“Kerajaan saya tidak akan berehat selagi kami tidak membawa semua suspek ke muka pengadilan,” katanya.

Seorang jurucakap polis, Kym Lopez dalam pada itu memberitahu AFP bahawa Roel sedang menyampaikan sumbangan kepada penduduk kawasannya apabila beliau ditembak.
Polis sedang memburu 10 suspek termasuk enam penyerang yang melarikan diri menggunakan sebuah kenderaan ulititi sukan (SUV) dan trak pikap sebelum meninggalkan kenderaan tersebut di tepi jalan. – AFP


Kain kafan RM219 semeter untuk jenazah bangsawan
Oleh KOSMO!

4 Mac 2023, 5:30 pm
JAKARTA – Seorang wanita di Indonesia menjadi salah seorang peniaga kain kafan mewah yang dijual pada harga 750,000 rupiah (RM219) semeter, lapor laman berita Suara.com.
Penduduk di daerah Jeneponto, wilayah Sulawesi Selatan memanggil kain kafan itu sebagai Tope.
Kain itu bukan sahaja digunakan untuk membalut jenazah, malah boleh menjadi bahan untuk menghasilkan pakaian seperti jubah, tudung, beg dan kipas.
“Harganya mencecah 1.7 juta rupiah (RM498) apabila sudah menjadi baju. Ramai pembelinya adalah daripada anggota Dewan Perwakilan Rakyat (DPR),” kata seorang tukang kain kafan bernama Suryani.
Menurut Suryani, kain itu diperbuat daripada kapas sebenar yang dipintal menjadi benang.
“Proses penghasilannya mengambil masa dua bulan untuk menjahit satu pakaian, jadi ia dijual mahal,” katanya.

Sebelum ini, kain kafan tersebut digunakan untuk membungkus jenazah keturunan bangsawan. Namun kerana harganya yang mahal, orang ramai beralih kepada kain putih.
Di Jeneponto, kain kafan itu hanya dihasilkan di wilayah Kelara. Hanya kira-kira 50 wanita yang dilatih untuk menjadi tukang.
Suryani ingin melestarikan kain kafan tersebut kerana ia hampir ketinggalan zaman.  – Agensi


Banjir: Jumlah mangsa meningkat kepada 39,476 di Johor
Oleh MOHAMAD FAIZAL HASHIM

4 Mac 2023, 6:08 pm
JOHOR BAHRU – Situasi banjir di negeri ini semakin membimbangkan apabila jumlah mangsa banjir meningkat kepada 39,476 orang daripada 11,463 keluarga setakat pukul 4 petang tadi.
Setiausaha Kerajaan Negeri, Tan Sri Dr. Azmi Rohani berkata, jumlah mangsa banjir itu meningkat berbanding 37,258 orang daripada 10,792 keluarga pada pukul 12 tengah hari.
“Segamat yang menjadi daerah terburuk dilanda banjir terus merekodkan peningkatan jumlah mangsa banjir kepada 13,583 penduduk diikuti Batu Pahat (9,385), Kluang (5,299), Muar (3,492) dan Kota Tinggi (3,349).
“Ini diikuti Tangkak (2,664), Mersing (763), Johor Bahru (566) dan Pontian (379). Kesemua mangsa ditempatkan di 247 pusat pemindahan sementara (PPS) di semua daerah di negeri ini kecuali Kulai,” katanya dalam satu kenyataan hari ini.
Azmi yang juga Pengerusi Jawatankuasa Pengurusan Bencana Negeri (JPBN) memberitahu, setakat ini sebanyak 39 PPS telah ditutup di sembilan daerah terbabit dan jumlah mangsa korban akibat banjir di negeri ini seramai empat orang iaitu satu kes di Kluang dan tiga kes di Segamat.
Kata beliau, laporan Jabatan Meteorologi Malaysia (METMalaysia) menunjukkan sebahagian besar negeri ini berada di bawah amaran buruk untuk amaran hujan berterusan, manakala Tangkak, Muar, Batu Pahat dan Pontian pula menunjukkan amaran waspada.-KOSMO! ONLINE


Banjir: PPS Parit Yaani penuh, 5 masjid dibuka untuk tempatkan mangsa
Oleh ADNAN IBRAHIM

4 Mac 2023, 5:59 pm
BATU PAHAT – Lima masjid dekat sini dibuka untuk penempatan sementara mangsa banjir selepas semua pusat penempatan sementara (PPS) di kawasan Dewan Undangan Negeri (DUN) Parit Yaani penuh.
Air banjir naik mendadak menyebabkan 15 buah PPS yang dibuka di kawasan ini tidak lagi boleh menampung jumlah mangsa yang semakin meningkat dan memerlukan penambahan tempat untuk menempatkan mangsa banjir.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, penggunaan masjid sebagai usaha untuk membolehkan semua mangsa tidak bersesak dalam satu-satu PPS.
Katanya, Majlis Agama Islam Negeri Johor (Mainj) juga sudah memberi kebenaran penggunaan masjid sebagai PPS melalui perbincangan bersama Ahli Parlimen Sri Gading, Aminolhuda Hassan.
“Pihak Jawatankuasa masjid juga boleh menyediakan makanan kepada mangsa banjir yang ditempatkan dalam masjid berkenaan dengan perbelanjaan akan ditanggung sepenuhnya oleh Mainj.
“Langkah ini adalah sebagai untuk memberikan keselesaan kepada mangsa yang terjejas daripada beberapa kampung dalam kawasan ini,” katanya selepas melawat PPS Dewan Orang Ramai Parit Yaani dekat sini hari ini.

Dalam pada itu, Salahuddin memaklumkan, mangsa banjir kehilangan sijil pendaftaran perniagaan daripada Suruhanjaya Syarikat Malaysia (SSM) boleh mendapatkan sijil pendaftaran baharu secara percuma di pejabat KPDN. – KOSMO! ONLINE


Pemandu trak tunda punca kemalangan diburu
Oleh MUHAMMAD NAJIEB AHMAD FUAD

4 Mac 2023, 5:26 pm
PETALING JAYA – Polis sedang memburu pemandu trak tunda yang menjadi punca kepada kemalangan membabitkan penunggang motosikal dan sebuah kereta dalam kejadian di Lebuhraya Damansara Puchong (LDP), semalam.
Ketua Polis Daerah Petaling Jaya ACP Mohamad Fakhrudin Abdul Hamid berkata, dalam kejadian kira-kira pukul 4.57 petang itu, difahamkan trak tunda berkenaan mengubah haluan secara tiba-tiba sehingga menyebabkan kemalangan kedua-dua kenderaan tersebut.
“Hari ini, pada pukul 10 pagi Bahagian Siasatan dan Penguatkuasaan Trafik, Ibu Pejabat Polis Daerah Petaling Jaya telah terkesan satu video berdurasi 17 saat tular di media sosial dimuat naik oleh pemilik akaun Instagram @TVsukanstar.
“Video berkenaan memaparkan sebuah kenderaan jenis trak tunda mengubah haluan menyebabkan sebuah sebuah motosikal mengelak trak berkenaan terbabas dan melanggar sebuah kenderaan,” katanya dalam kenyataan di sini hari ini.
Katanya, penunggang motosikal dan pemandu kenderaan tersebut telah membuat laporan polis berhubung kejadian berkenaan.
Mohamad Fakhrudin menasihatkan pengguna jalan raya supaya tidak melakukan tindakan yang tidak mematuhi peraturan jalan raya dan membahayakan pengguna lain.

“Pihak polis menyeru pemilik trak tunda atau mana-mana saksi tampil menyalurkan maklumat kepada Penolong Pegawai Penyiasat Trafik, Sarjan Ainurur Ferdaus Mahussin di talian 017-6345114,” ujarnya. – KOSMO! ONLINE


14,426 pesakit jalani dialisis – Dr. Zaliha
Oleh NAZARUDIN SHAHARI

4 Mac 2023, 5:44 pm
SEREMBAN – Seramai 14,426 pesakit menjalani dialisis dengan 8,574 daripada mereka dirawat menggunakan kaedah hemodialisis dan bakinya secara peritoneal sehingga akhir tahun lalu.
Menteri Kesihatan, Dr. Zaliha Mustafa berkata, jumlah tersebut adalah pesakit yang menerima rawatan di hospital kerajaan.
“Angka ini dianggap masih rendah, namun usaha berterusan perlu dilakukan supaya kita dapat memahami penyakit ini lebih baik dan berusaha mencegahnya.
“Selain mengamalkan gaya hidup sihat, kaedah terbaik adalah melakukan pemeriksaan kesihatan berkala untuk mengesan penyakit ini sejak awal supaya tindakan dapat dilakukan dengan cepat,” katanya.
Beliau berkata demikian kepada pemberita selepas merasmikan Program Khidmat Masyarakat Sempena Hari Buah Pinggang Sedunia di Kampung Felda Sendayan dekat sini hari ini.
Dalam perkembangan lain, Zaliha berkata, kerajaan berharap dapat melancarkan Skim Perubatan Madani seperti yang diumumkan dalam pembentangan Belanjawan Madani 2023 sebelum Jun ini.

Kata beliau, skim itu yang bertujuan membantu golongan miskin dan mengurangkan kesesakan di Jabatan Kemalangan dan Kecemasan di hospital kerajaan kini sedang diperhalusi oleh jawatankuasa teknikal yang ditubuhkan kerajaan. – KOSMO! ONLINE


‘PrayforJohor’ trending di Twitter, rakyat Malaysia tak henti berdoa
Oleh KOSMO!

4 Mac 2023, 5:13 pm
PETALING JAYA – Tanda pagar PrayforJohor (#PrayforJohor) kini sohor di Twitter dengan perkongsian lebih 600,000.
Tinjauan Kosmo! di platform tersebut mendapati, rakyat Malaysia tanpa henti mengirimkan doa buat penduduk negeri itu yang terjejas teruk ekoran  banjir sejak beberapa hari lalu.
“Mari doakan buat penduduk di Johor. Keadaan di sana makin teruk hari ini, doa anda amat diperlukan untuk mereka terus kuat dengan ujian ini,” pinta Syuhada.
Tak lupa juga, ada yang memuat naik ciapan memohon bantuan daripada orang ramai bagi membantu meringankan bebanan mangsa banjir di Johor kerana ada antara penduduk terjejas kehilangan rumah serta harta benda.
“Siapa yang sudi hulur bantuan barangan keperluan atau wang untuk mangsa Johor, boleh hubungi mana-mana pusat zakat atau pertubuhan bukan kerajaan (NGO) yang laksanakan misi bantuan banjir ke Johor,” kata Amirul Fahmi.
Terdahulu, Kosmo! melaporkan jumlah mangsa banjir di  Johor terus mencatatkan peningkatan kepada 37,528 orang daripada 10,792 keluarga setakat pukul 12 tengah hari tadi.

Setiausaha Kerajaan Negeri, Tan Sri Dr Azmi Rohani berkata, jumlah itu meningkat berbanding 37,322 orang daripada 10,793 keluarga ditempatkan di 238 pusat pada pukul 8 pagi. – KOSMO! ONLINE


Banjir: Operasi Balai Polis Panchor ditutup sementara
Oleh NUR ALINA HASSAN

4 Mac 2023, 5:49 pm
MUAR – Operasi di Balai Polis Panchor di sini terpaksa dihentikan sementara susulan terjejas banjir dengan paras bacaan air melebihi dua meter.
Ketua Polis Daerah Muar, Asisten Komisioner Raiz Mukhliz Azman Aziz berkata, balai berkenaan diarahkan tutup kira-kira pada pukul 9 pagi selepas limpahan air semakin tinggi.
Justeru katanya, sebarang urusan oleh penduduk kampung diminta untuk berhubung terus ke balai berhampiran.
“Laluan di kawasan sekitar balai juga ditutup kerana paras air semakin tinggi iaitu Jalan Muar – Labis, Kampung Jawa. Selain itu, turut ditutup adalah Jalan Muar – Labis, Jambatan Sungai Tui; Jalan Tekam Pagoh, Kebun Kelapa Sawit dan Jalan Durian Chondong, Jambatan Sungai Muar.
“Jalan Renchong – Gombang, Sungai Menchil; Jalan Kampung Liang Batu, Masjid Kampung Liang Batu dan Jalan Muar – Labis berhampiran pasaraya Speedmart Lenga juga kini ditutup,” katanya dalam satu kenyataan hari ini.
Tambah beliau, setakat petang ini, sebanyak 19 pusat pemindahan sementara (PPS) telah dibuka bagi seluruh Daerah Muar membabitkan seramai 3,278 orang daripada 952 keluarga.- KOSMO! ONLINE


Najib bebas, Puad persoal gelaran ‘Datuk’ Nor Salwani
Oleh KOSMO!

4 Mac 2023, 5:03 pm
PETALING JAYA – Ahlis Majlis Kerja Tertinggi UMNO, Datuk Mohd. Puad Zarkashi mempersoalkan gelaran Datuk yang diterima Pengarah Sektor Audit Tadbir Urus, Jabatan Audit Negara Nor Salwani Mohd.
Ia susulan keputusan Mahkamah Tinggi semalam melepas dan membebaskan bekas Perdana Menteri, Datuk Seri Najib Razak dan Arul Kanda Kandasamy terhadap pertuduhan meminda laporan audit 1Malaysia Development Bhd (1MDB)., tujuh tahun lalu.
Katanya, sebelum ini bekas Ketua Audit Negara, Tan Seri Ambrin Buang juga telah menafikan bahawa audit itu dipinda.
“Mahkamah semalam membebaskan Najib dan Arul Kanda sepenuhnya atas tuduhan meminda draf audit 1MDB. Kalau ia pun, apakah meminda draf tidak boleh seperti meminda draf ucapan bajet sebelum jadi draf terakhir.
“Ironinya, Nor Salwani dapat gelaran Datuk kerana jasanya simpan salinan asal laporan audit 1MDB tersebut dan disahkan bekas Menteri Wilayah Persekutuan, Khalid Abdul. Apakah Kes Najib dan Arul Kanda buang masa dan penganiayaan?” soal Puad dalam kenyataan hari ini
Mengulas lanjut, Mohd. Puad berkata, beliau juga berasa hairan apabila pihak pendakwaan memohon untuk meminda pertuduhan.

“Lagi pelik pihak pendakwa sendiri memohon pinda pertuduhan daripada meminda laporan terakhir kepada meminda draf. Memang kartun dan buang masa empat tahun,” ujarnya. – KOSMO! ONLINE


Tiga penyamun gagal samun anggota polis peronda
Oleh OTHMAN YAHAYA

4 Mac 2023, 4:09 pm
SUNGAI PETANI – Hasrat tiga lelaki untuk melakukan samun tidak kesampaian apabila tersalah memilih sasaran dengan mangsa merupakan anggota Peronda Polis PLUS dalam kejadian di jalan pintas Gurun-Jeniang, Gurun dekat sini semalam.
Kejadian kira-kira pukul 10.15 malam itu berlaku ketika mangsa berusia 38 tahun dalam perjalanan pulang ke rumah di sini selepas selesai bertugas di Plaza Tol Gurun.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku ketika mangsa memandu berseorangan di jalan pintas Gurun-Jeniang berdekatan kilang Motosikal dan Enjin Nasional Sdn. Bhd. (Modenas).
“Sebaik tiba di lokasi kejadian, mangsa ternampak seorang lelaki dalam keadaan terbaring di tengah jalan dan dia kemudian memberhentikan kenderaan dengan niat untuk membantu.
“Ketika mendekati lelaki yang terbaring itu, dua lagi lelaki tiba-tiba keluar dari kawasan berdekatan dan terus menendang anggota polis berpangkat Koperal itu dari belakang,” katanya di sini hari ini.
Kata beliau, anggota polis terbabit cuba melawan untuk mempertahankan diri sebelum berjaya menumbuk seorang suspek menyebabkan dua lagi rakan jenayah melarikan diri.

“Tindakan anggota berkenaan menyebabkan tiga penyamun terbabit berputih mata,” ujarnya. – KOSMO! ONLINE


Segerakan projek tebatan banjir di Kota Tinggi
Oleh MASTURAH SURADI

4 Mac 2023, 3:44 pm
KOTA TINGGI – Projek Rancangan Tebatan Banjir (RTB) yang bakal dilaksanakan di Kota Tinggi perlu disegerakan agar masalah banjir yang kerap berlaku di daerah ini dapat diatasi.
Ahli Parlimen Kota Tinggi, Datuk Seri Mohamed Khaled Nordin berkata, dua projek tebatan dengan kos bernilai RM700 juta dari Kerajaan Persekutuan itu dimana satu daripadanya sudah pun selesai ditenderkan.
Katanya, bagaimanapun satu lagi projek sedang dalam proses untuk ditenderkan dan ia perlu dimulakan segera.
“Ada dua projek, satu sudah pun ditender, satu lagi saya dalam kabinet pun ada maklumkan supaya disegerakan untuk ditender projek ini kerana kita berharap jika ia dapat dimulakan segera dapatlah kita memastikan banjir di Kota Tinggi ini yang kerap berlaku tidak lagi berlaku.
“Kedua-dua projek tebatan banjir yang besar itu diumumkan oleh Perdana Menteri melibatkan kos lebih kurang RM700 juta,” katanya kepada media selepas melakukan lawatan di pusat pemindahan sementara (PPS) di Sekolah Kebangsaan (SK) Mawai di sini hari ini.
Dalam pada itu beliau turut memaklumkan pihak kementerian sudah mengenal pasti penuntut institut pengajian tinggi yang terkandas akibat banjir.

“Memang ada, sudah dikenalpasti ada pelajar yang terkandas dan sebagainya. Itu universiti masing-masing akan beri perhatian dan akan ambil peranan bagaimana boleh menyumbang mengurangkan kesan kepada mereka,”ujarnya.-KOSMO! ONLINE


Isteri pelakon mangsa pukul dirakam keterangan
Oleh MUHAMMAD NAJIEB AHMAD FUAD

4 Mac 2023, 3:36 pm
PETALING JAYA – Polis Diraja Malaysia (PDRM) telah mengambil keterangan isteri kepada seorang pelakon dipercayai ditumbuk suaminya dalam kejadian di kawasan Rehat dan Rawat (R&R) Sungai Buloh, Khamis lalu.
Ketua Polis Selangor, Datuk Hussein Omar Khan yang mengesahkan perkara tersebut berkata, mangsa berusia 29 tahun itu telah hadir ke Ibu Pejabat Polis Kontinjen (IPK) Selangor bagi memberi keterangan dalam membantu siasatan berhubung kejadian itu, semalam.
“Kita telah mengambil keterangan mangsa semalam berkaitan kejadian terbabit dan suspek (pelakon lelaki) akan dipanggil dalam masa terdekat ini.
“Jika perlu tangkapan dilakukan, ia akan dibuat bergantung kepada kerjasama dan keterangan yang diberikan,” katanya di sini hari ini.
Terdahulu, media melaporkan, mangsa mendakwa dirinya dipukul beberapa kali pada bahagian mata oleh suaminya.
Sehubungan itu, mangsa difahamkan telah membuat laporan berhubung kejadian di Balai Polis Jinjang, Kuala Lumpur sekitar pukul 6.30 pagi, kelmarin.

Pergelutan dipercayai berlaku apabila mangsa menjawab panggilan telefon semasa perbincangan antara mereka di dalam kereta yang berhenti di kawasan R&R sekitar Sungai Buloh.
Mangsa kemudiannya ditumbuk sebanyak tiga kali pada bahagian muka sehingga mangsa cedera di bahagian mata. – KOSMO! ONLINE


19 lelaki dicekup leka sabung ayam depan rumah
Oleh ROHANA MOHD. NAWI

4 Mac 2023, 3:08 pm
KOTA BHARU – Seramai 19 lelaki dicekup ketika mereka sedang leka menyabung ayam dalam serbuan di hadapan sebuah rumah di Kampung Pauh, Badang di sini semalam.
Kesemua suspek yang berusia dalam lingkungan 19 hingga 66 tahun itu ditahan sepasukan pegawai dan anggota Bahagian Siasatan Jenayah, Ibu Pejabat Polis Daerah (IPD) Kota Bharu kira-kira pukul 8.30 malam.
Ketua Polis Daerah Kota Bharu, Asisten Komisioner Mohd. Rosdi Daud berkata, semasa serbuan dijalankan, kesemua lelaki itu didapati sedang leka melakukan kegiatan menyabung ayam dan pemeriksaan lanjut menemui lapan ekor ayam laga dan enam buah sangkar.
“Polis turut merampas wang tunai berjumlah RM2,522 yang dipercayai digunakan sebagai wang pertaruhan dalam kegiatan sabung ayam. Ujian saringan air kencing mendapati kesemua suspek negatif dadah,” katanya dalam satu kenyataan hari ini.
Mohd. Rosdi memberitahu, kesemua suspek ditahan reman selama empat hari bermula hari ini dan kes disiasat mengikut Seksyen 7(2) Akta Rumah Judi Terbuka 1953. – KOSMO! ONLINE


Sambut hari jadi anak 5 tahun di Dubai, jumpa Salt Bae
Oleh KOSMO

4 Mac 2023, 3:17 pm
PETALING JAYA – Pengasas kosmetik, Sheilanan sanggup membawa anak lelakinya, Muhammad Luth Akbar ke Dubai, Emiriah Arab Bersatu (UAE) bagi menyambut hari jadinya yang ke lima.
Menerusi perkongsian satu klip video di media sosialnya, memaparkan percutian mewah tersebut yang menjadi sebutan orang ramai.
Berdasarkan video berdurasi 32 saat itu, menunjukkan Muhammad Luth menaiki kapal terbang menduduki kelas bisnes selain menikmati hidangan di restoran terkemuka Nusr-et sambil ditemani Salt Bae.
Muhammad Luth juga sempat menaiki helikopter mengelilingi bandar Dubai, bersiar dengan bot sekitar Atlantis, The Palm, serta mengunjungi padang pasir menunggangi unta.
Lebih mengujakan, selain besar dan selesa, bilik Muhammad Luth juga berlatar belakangkan pemandangan ikonik Dubai iaitu bangunan pencakar langit Burj Khalifa.
Hantaran tersebut kini meraih sebanyak 2.4 juta tontonan dengan 2.2 juta tanda suka serta 22,400 komen.

Sehubungan itu, rata-rata orang ramai mengucapkan selamat hari jadi kepada Muhammad Luth dan berkongsi kegembiraan atas percutian mewah berkenaan.
“Happy Birthday (selamat hari jadi) adik, semoga panjang umur dan dimurah rezeki serta sihat selalu. Dengar cakap mak dan ayah okey,” ucap Nish.
“Rezeki kamu sayang. Lain orang, lain rezekinya kawan-kawan. Ikut kepada kemampuan masing-masing,” ujarnya Syeera.
“Selamat hari jadi adik. Untung dapat mak macam ini. Jaga mak kamu elok-elok sampat tua,”luah Amira.- KOSMO! ONLINE


Belum sedia berhijab, takut hati tak tenang – Vanidah Imran
Oleh MOHAMMAD SHAHEMY AZMI

4 Mac 2023, 4:06 pm
PETALING JAYA – Pelakon Vanidah Imran mengakui masih belum bersedia untuk berhijab kerana bimbang hatinya akan meronta-ronta selepas mengambil keputusan untuk menutup aurat.
Bercakap kepada Kosmo! Online, selebriti berusia 50 tahun itu berkata dia tahu tentang kewajipan sebagai seorang wanita Muslim untuk menutup aurat dan akan ke arah itu (berhijab) apabila tiba waktunya nanti.
“Untuk saya berhijrah (menutup aurat), saya perlu betul-betul yakin. Saya tahu itu merupakan satu tuntutan dan wajib bagi wanita Muslim untuk menutup aurat.
“Tapi saya tidak mahu nanti kalau saya pakai (berhijab), tapi jiwa saya meronta. Itu tiada makna apa-apa. Jadi beri saya belajar dahulu dan mengikut proses sehingga saya benar-benar bersedia untuk berhijrah,” katanya.
Tambah pelakon filem Perempuan Melayu Terakhir itu, dia percaya dengan aturan Allah SWT dan akan melakukannya (menutup aurat) apabila dirinya sudah bersedia.
Kongsi pelakon yang mesra disapa Vee itu, dia bimbang hatinya akan berbolak-balik selepas melihat beberapa rakan sekeliling yang kembali berubah selepas mengenakan hijab.

“Saya ada kenalan yang sudah memakai hijab selama 12 tahun dan melepaskan semula hijab sebab mengaku itu bukanlah dirinya.
“Jadi saya takut terjadi pada saya. Sebelum jatuh fitnah, beri saya berubah perlahan-lahan. Sekarang apa yang saya mahu lakukan adalah cuba untuk kuatkan jiwa saya dahulu. Beri saya waktu untuk belajar apa yang saya tidak pasti,” katanya.
Dalam pada itu, Vanidah juga diberitahu rakan-rakannya yang sudah kembali kepada fitrah banyak berkongsi perasaan apabila berhijab dalam keadaan hati yang sudah bersedia.
“Ramai rakan-rakan saya yang sudah berhijrah cakap, kalau sudah sampai masa nanti, setiap kali pakai hijab saya tidak akan fikir apa-apa (ikhlas).
“Tapi bila pakai, kemudian hati rasa tidak pasti, ada perasaan mahu buka semula hijab, apa maksudnya? Nanti akan buat hati saya saya tidak tenang. Banyak lagi perkara yang perlu saya belajar. Begitu juga hukumnya,” kata Vanidah ketika ditemui Kosmo! Online di majlis tayangan perdana filem Imam di Istana Budaya, baru-baru ini.
Ketika disoal tentang tanggapan dan penerimaan peminatnya, pelakon berwajah kemelayuan itu bersyukur apabila peminatnya faham dan selalu mendoakan yang terbaik untuk dirinya supaya menjadi wanita Muslimah sejati pada masa akan datang.
“Setakat ini alhamdulillah, tidak ada lagi peminat yang meninggalkan komen-komen menyakitkan hati. Saya pun tidak pernah membalas komen yang kasar kepada mereka.
“Saya terima banyak komen yang baik-baik, mendoakan semoga saya istikamah dan juga berharap saya berhijab suatu hari nanti. Saya hanya mampu balas Insya-Allah itu pasti. Doakan saya,” katanya.
Terdahulu, penampilan Vanidah ketika hadir ke majlis tayangan perdana filem Imam di Istana Budaya pada Selasa lalu mencuri perhatian ramai apabila tampil dalam keadaan berhijab sambil ditemani suaminya, Arifabillah Idris.
Kata Vanidah, dia berhijab ketika menghadiri majlis tayangan perdana itu kerana mahu menghormati majlis selain bersesuaian dengan filem Imam yang berunsurkan keagamaan.
Mengenai pembabitan dalam filem Imam pula, Vanidah berkata, dia membawakan watak sebagai Rubiah, isteri kepada Haji Syamsuri yang dilakonkan oleh Faizal Hussein.
Selain itu, filem Imam turut dibintangi pelakon-pelakon hebat lain seperti Datuk M. Nasir, Datin Natasha Charmaine, Omar Abdullah, Datuk Rahim Razali dan ramai lagi.
Sudah ditayangkan di pawagam sejak 2 Mac lalu, Imam yang diarahkan Mior Hashim Manap merupakan karya adaptasi daripada novel Sasterawan Negara, Datuk Abdullah Hussain.
Imam mengisahkan perjuangan seorang imam iaitu Haji Mihad yang ingin membawa pembaharuan di kampungnya sendiri.
Namun mendapat tentangan daripada sebahagian penduduk kampung yang seagama dan sebangsa malah saudara-maranya sendiri. – KOSMO! ONLINE


Sindiket selenggara judi online tumpas, 39 individu ditahan
Oleh MUHAMMAD NAJIEB AHMAD FUAD

4 Mac 2023, 3:01 pm
PETALING JAYA- Polis berjaya menumpaskan sindiket yang membangunkan serta menyelenggara laman sesawang perisian perjudian di sekitar ibu kota pada 28 Februari lalu.
Setiausaha Polis Malaysia Polis Diraja Malaysia (PDRM) Datuk Noorsiah Mohd. Saaduddin berkata, serbuan dijalankan Jabatan Siasatan Jenayah Komersil (JSJK) selepas menerima maklumat dan risikan berhubung sindiket berselindung di sebalik dua syarikat berasaskan teknologi maklumat dan pengaturcaraan komputer bagi mengaburi pihak berkuasa.
Katanya, hasil serbuan pihaknya berjaya menahan seramai 39 individu berusia 23 hingga 43 tahun melibatkan 22 lelaki dan 10 wanita warga tempatan termasuk dua warga asing dipercayai pekerja syarikat tersebut.
“Berdasarkan risikan, sindiket didapati beroperasi di sebalik dua syarikat berasaskan teknologi maklumat dan pengaturcaraan komputer bagi mengaburi pihak berkuasa.
“Syarikat berkenaan menawarkan perkhidmatan membangunkan laman sesawang yang mengumpul pelbagai jenis permainan judi dalam talian,” katanya dalam kenyataan di sini hari ini.
Katanya, pihak polis juga turut merampas komputer riba sebanyak 30 unit, komputer (sembilan), telefon bimbit (47), modem (tiga), router (tiga), dan pasport (satu).

Tambahnya, kesemua individu yang ditahan direman selama empat hari dan disiasat dibawah Seksyen 420 Kanun Keseksaan, Seksyen 6(1)(c) Akta Imigresen 1959/63, Seksyen 4(1)(C), Seksyen 4(1)(G) Akta Rumah Judi Terbuka 1953. – KOSMO! ONLINE


Rombakan mentor Akademi Qurra’ tak ganggu fokus peserta
Oleh KOSMO!

4 Mac 2023, 3:15 pm
PETALING JAYA – Pertukaran mentor yang berlaku dalam program siaran TV AlHijrah, Akademi Qurra’ pada minggu keempat lalu dilihat sebagai salah satu cabaran pertandingan, namun tidak memberi sebarang implikasi terhadap peserta yang bertanding.
Menurut Pengurus Penjenamaan dan Kajian Pengguan TV AlHijrah, Zulkarnaen Mokhtar, peserta yang terlibat dalam proses pertukaran terbuka dengan rombakan yang dilakukan produksi.
Zulkarnaen berkata demikian bagi mengulas lanjut mengenai kekecewaan Mudarrisah Soufizah yang mempersolakan tindakan produksi program menukar anak didiknya.
“Tiada peserta yang kecewa dengan pertukaran tenaga pengajar, cuma mereka akui ada perbezaan mengenai kaedah mengajar oleh mudarris. Mungkin kalau lihat Ustazah Soufizah, dia mengajar lebih terperinci kerana dia juga adalah guru.
“Berbeza yang lain ada yang mengajar lebih santai. Tapi, daripada maklum balas yang diterima, semuanya baik dan okey saja. Kami mahukan mereka dapat seimbangkan dan sama dari segi kaedah pembelajaran,” katanya.
Susulan rombakan yang berlaku juga katanya, pihaknya turut bersetuju program yang memasuki minggu kelima siarannya pada Sabtu lalu tidak membuat penyingkiran dalam memberi peluang kepada peserta untuk menyesuaikan pembelajaran dengan mentor atau mudarris dan mudarrisah baharu.

“Kami tetapkan untuk tiada penyingkiran disebabkan ada pertukaran di antara tenaga pengajar dan peserta. Jadi, kami mahu beri sedikit masa untuk tilmiz dan mudarris menyesuaikan diri.
“Selain itu juri tetap Ustaz Tarmizi yang dihubungi produksi ketika di Tanah Suci, turut berharap agar tiada penyingkiran dan meminta menunggu sehingga dia balik pada minggu depan. Ini juga menjadi sebab mengapa minggu kelima ini tiada penyingkiran,” katanya.
Berkongsi mengenai perkembangan dan peningkatan setiap peserta susulan tindakan mengejut itu, jelas Zulkarnaen, pada tahap ini tilmiz dan tilmizah juga sudah mendapat gambaran yang lebih jelas mengenai persaingan dan kekuatan diri masing-masing.
“Dari segi peningkatan, memang ada perubahan yang berlaku dari minggu pertama hingga kelima. Kalau lihat kedudukan markah dan persembahan memang berubah-ubah, sekali gus kedudukan teratas itu pada setiap minggu memang tidak dapat dijangka.
“Melalui keputusan ini kita boleh lihat, peserta sudah mula memberi persaingan dan tak pernah dalam satu episod mempunyai peserta yang berada di kedudukan tiga teratas adalah orang sama. Saya nampak minggu-minggu kebelakangan ini ada perserta yang sudah memberikan persembahan terbaik,” katanya.
Memilih tema Perwira Negara pada minggu ini, Tilmiz Zuhdi menjadi perhatian apabila berada di kedudukan teratas, diikuti dengan Tilmizah Nooraini dan ketiga, Tilmiz Akasyah.
Sementara itu, Tilmiz Zuhdi juga mendapat Anugerah Alunan Terindah.
Program Akademi Qurra’ yang dihoskan Fakhrul UNIC, disiarkan setiap Sabtu, pukul 9 malam dan diadili sepenuhnya oleh juri tetap iaitu Ustaz Ahmad Tarmizi Abdul Rahman, Qari Muhammad Qayyim Nizar dan juri jemputan berbeza pada setiap minggu. – KOSMO! ONLINE


Mangsa banjir Melaka meningkat 380 orang
Oleh DIYANATUL ATIQAH ZAKARYA

4 Mac 2023, 3:57 pm
MELAKA – Jumlah mangsa banjir di negeri ini meningkat kepada 380 orang dengan enam pusat pemindahan sementara (PPS) di buka di daerah Jasin dan Alor Gajah susulan hujan lebat berterusan sejak Rabu lalu.
Pengarah Angkatan Pertahanan Awam (APM) Melaka, Lt. Kol. (PA) Kamarulsyah Muslim berkata, jumlah tersebut direkodkan setakat pukul 12 tengah hari tadi dan dijangka terus meningkat berbanding semalam, seramai 162 mangsa.
“Kuantiti air hujan yang turun secara berterusan melebihi 24 jam menyebabkan berlaku peningkatan paras air di lembangan sungai dan limpahan di kawasan kediaman penduduk yang rendah.
“Kumulatif air hujan pada Rabu lalu di beberapa lokasi Stesen Telemetry Jabatan Pengairan dan Saliran (JPS) merekodkan bacaan mencecah 100 milimeter (mm),” katanya dalam satu kenyataan akhbar di sini, hari ini.
Tambahnya, antara kawasan yang terjejas di Jasin adalah di Kampung Sungai Dua Asahan, Kampung Pondok Batang, Kampung Bukit Asahan, Kampung Chohong, Sempang Bekoh dan Kampung Tersusun Seri Mendapat.
Turut terjejas adalah Kampung Janda Berhias, Kampung Parit Penghulu, Kampung Tasik, Kampung Batu Gajah Pasir, Parit Putat Benteng, Parit Sidang Seman Benteng dan Batu Gajah Jalan Simen.

Manakala di Alor Gajah melibatkan Kampung Bukit Balai, Kampung Bukit Tambun, Kampung Gadek, Kampung Panchur, Kampung Belimbing Dalam dan Kampung Pulau.
Mengulas lanjut Kamarulsyah berkata, bagaimanapun situasi banjir di negeri ini masih terkawal dengan lima PPS telah dibuka di Jasin dan satu di Alor Gajah.
“Kesemua mangsa ditempatkan di lima PPS iaitu Sekolah Kebangsaan (SK) Chohong, SK Seri Mendapat, SK Parit Penghulu, SK Parit Gantong dan SK Batu Gajah di Jasin.
“Di Alor Gajah hanya ada satu PPS dibuka iaitu di Balai Raya Bukit Tambun yang menempatkan 15 mangsa daripada tujuh buah keluarga,” katanya.-KOSMO! ONLINE


KWSP umum dividen 5.35 peratus
Oleh ALWANI ZAFIRAH

4 Mac 2023, 2:48 pm
SUNGAI BULOH – Kumpulan Wang Simpanan Pekerja (KWSP) mengumumkan dividen 2022 sebanyak 4.75 peratus bagi Simpanan Shariah dan 5.35 peratus untuk Simpanan Konvensional melibatkan jumlah pembayaran keseluruhan RM51.14 bilion.
Dividen tersebut lebih rendah berbanding tahun 2021 yang menyaksikan bagi Simpanan Konvensional adalah sebanyak 6.10 peratus, manakala 5.65 peratus untuk Simpanan Shariah.
Pada masa sama, KWSP turut merekodkan jumlah pendapatan pelaburan kasar lebih rendah sebanyak RM55.33 bilion, berbanding RM68.89 bilion pada 2021, didorong oleh ketidaktentuan pasaran serta penilaian pasaran ekuiti dan pendapatan tetap yang lebih lembab.
Perkara itu diumumkan Ketua Pegawai Eksekutif KWSP, Datuk Seri Amir Hamzah Azizan ketika membentangkan taklimat prestasi kewangan KWSP di Menara KWSP, Kwasa Damansara di sini, hari ini.
Dalam pada itu, pengkreditan dividen untuk kedua-dua simpanan akan dilaksanakan bermula hari ini.
“Ahli boleh menyemak akaun mereka melaui i-Akaun atau mendapatkan penyata dari Sel-Service Terminal (SST) KWSP di cawangan KWSP seluruh negara,” katanya.-KOSMO! ONLINE


Mohd. Zuki dahului 22 penerima darjah kebesaran, pingat Perak
Oleh ASLIZA MUSA

4 Mac 2023, 2:39 pm
KUALA KANGSAR – Ketua Setiausaha Negara (KSN), Tan Sri Mohd. Zuki Ali hari ini mengetuai senarai 22 penerima Darjah Kebesaran dan Pingat-pingat Negeri Perak daripada Sultan Perak, Sultan Nazrin Muizzuddin Shah.
Mohd. Zuki, 61, dikurniakan Darjah Seri Paduka Cura Si Manja Kini (SPCM) yang membawa gelaran Datuk Seri sempena sambutan Ulang Tahun Keputeraan Sultan Nazrin yang disambut pada 4 November lalu.
Pada istiadat pengurniaan sama, Timbalan Ketua Polis Negara, Tan Sri Razarudin Husain dikurniakan Darjah Seri Panglima Taming Sari (SPTS) yang membawa gelaran Datuk Seri di samping Darjah Dato’ Paduka Cura Si Manja Kini (DPCM) yang membawa gelaran Datuk kepada Ketua Setiausaha Kementerian Perdagangan Antarabangsa dan Industri, Datuk Seri Isham Ishak.
Baginda turut berkenan mengurniakan Darjah Dato’ Paduka Mahkota Perak (DPMP) yang membawa gelaran Datuk kepada 14 tokoh terdiri daripada Ketua Hakim Syarie Mahkamah Utama Syariah Perak, Ab. Rahman Thobroni Mohd. Mansor; Pesuruhjaya Tinggi Malaysia Ke London, Kementerian Luar Negeri, Datuk Zakri Jaafar; Ketua Setiausaha Kementerian Sumber Asli, Alam Sekitar dan Perubahan Iklim, Datuk Rosli Isa; Timbalan Ketua Setiausaha Perbendaharaan, Anis Rizana Mohd. Zainudin dan Ketua Pengarah Arkib Negara, Jaafar Sidek Abdul Rahman.
Penerima lain yang menerima DPMP ialah Pengarah Pejabat Pembangunan Perak, Shamshuzaman Sulaiman; Pengarah Kanan Cawangan Pengurusan Aset Bersepadu Jabatan Kerja Raya, Ir. Zulkipli Nasri; Pakar Perunding Perubatan Penyakit Berjangkit Hospital Raja Permaisuri Bainun, Dr. Ker Hong Bee dan Ketua Jabatan Bedah Kardiothorasik Institut Jantung Negara, Dr. Alwi Mohamed Yunus.
Lain-lain penerima DPMP ialah Pengerusi Lembaga Pengarah Kumpulan Media Karangkraf Sdn. Bhd. Datuk Dr. Hussamuddin Yaacub; Ketua Pegawai Eksekutif Kumpulan Universiti Sunway, Dr. Lee Fuh Yen; Ketua Pegawai Eksekutif Lumut Maritime Terminal Sdn. Bhd., Mubarak Ali Gulam Rasul dan Yang Dipertua Persatuan Eurasian Selangor dan Wilayah, Shiela Eleanor De Costa.

Bekas Pesuruhjaya Suruhanjaya Hak Asasi Manusia Malaysia (Suhakam), Allahyarham Profesor Datin Dr Mehrun Siraj menerima secara anumerta darjah DPMP yang diwakili suaminya, Datuk Sulaiman Abdullah.
Sultan Nazrin juga berkenan mengurniakan Darjah Dato’ Pahlawan Taming Sari (DPTS) yang membawa gelaran Dato’ Pahlawan kepada lima penerima.
Mereka ialah Grup Jurutera Medan Markas Pemerintahan, Medan Barat Tentera Darat, Mejar Jeneral Abdul Hamid Mohd. Isa; Penasihat Pertahanan ATM, Brigedier Jeneral [email protected] Ismail; Kor Kesihatan Diraja Markas Tentera Darat Malaysia, Brigedier Jeneral Dr Mohd. Ghazalli Mohd. Taha; Inspektor Jeneral Angkatan Tentera Malaysia (ATM), Laksamana Muda Abd. Halim Shaari dan Ketua Cawangan Khas PDRM Perak, Senior Asisten Komisioner Shazeli Kahar.-KOSMO! ONLINE


Keluarga mangsa langgar lari DUKE mohon orang ramai kongsi rakaman
Oleh KOSMO

4 Mac 2023, 2:19 pm
PETALING JAYA – Keluarga mangsa kemalangan langgar lari di Lebuh Raya Duta-Ulu Kelang (DUKE) berhampiran Plaza Tol Jalan Duta awal pagi semalam memohon kerjasama orang ramai yang  mempunyai rakaman ‘dashcam’ (kamera papan pemuka) untuk tampil membantu.
Dalam kejadian sekitar pukul 7.30 pagi itu, mangsa Mohd. Fauzan Baseri, 35, bersama isterinya Nur Afiqah Sukardi, 35, yang menaiki motosikal jenis Yamaha FZ dipercayai telah dilanggar sebuah kenderaan pelbagai guna (MPV) jenis Toyota Vellfire berwarna putih ketika dalam perjalanan ke tempat kerja.
Menurut abang ipar Nur Afiqah, Muhammad Helmi, 38, kedua-dua ahli keluarganya itu mengalami kecederan parah di bahagian badan, kaki dan tangan serta luka di bibir.
Katanya, dia telah membuat laporan awal tanpa mangsa di Balai Polis Jalan Bandaraya susulan kejadian tersebut.
“Semalam, seperti biasa, adir ipar saya dan suami nak pergi kerja dari Kampung Laksamana di Gombak ke Shah Alam. Tiba-tiba berhampiran Plaza Tol Duta, sebuah kereta Vellfire telah memasuki laluan secara melulu dan melanggar motosikal mereka sebelum lari meninggalkan tempat kejadian.
“Kedua-dua mereka cedera. Biras saya alami kecederaan teruk di kaki, lutut dan tangan serta patah bahu kiri manakala adik ipar patah lengan kiri dan tulang pelvis termasuk luka di tangan, jari kaki dan bibir,” katanya ketika dihubungi Kosmo! hari ini.

Jelas Muhammad Helmi, kedua-dua mangsa telah dihantar ke Hospital Kuala Lumpur (HKL) bagi mendapatkan rawatan namun adik iparnya telah dipindahkan ke Hospital Pakar KPJ Tawakkal Kuala Lumpur manakala birasnya sudah dibenarkan pulang.
Dalam pada itu, Muhammad Helmi turut meluahkan rasa kecewa dengan sikap pemandu tersebut yang tidak mahu bertanggungjawab ke atas kemalangan tersebut.
“Saya cuma rasa kecewa kepada pemandu berkenaan sebab kalau dia langgar dia ambil tanggungjawab sikit takpalah. Ini kalau apa-apa jadi kepada adik ipar dan suami dia punya nyawa macam mana. Saya tak boleh terimalah sebenarnya.
“Jadi, kepada orang ramai yang nampak kejadian terbabit atau ada rakaman boleh hubungi saya segera di 011-10042331,” ujarnya. – KOSMO! ONLINE


9 tahun kahwin, Marsha Milan rancang buat IVF
Oleh NUR AL-FAIRUZA SYARFA NOR SAIDI

4 Mac 2023, 2:35 pm
KUALA LUMPUR – Selepas sembilan tahun membina bahtera perkahwinan, penyanyi Marsha Milan akhirnya membuat keputusan mencuba kaedah rawatan kesuburan In-vitro (IVF) bagi mendapatkan zuriat.
Marsha atau nama lengkapnya Marsha Milan Londoh, 38, keputusan melakukan IVF adalah kata sepakat bersama suami, Mohamed Shaiful Nizam tetapi mereka belum mempunyai tarikh untuk mulakan rawatan.
“Saya sudah berkahwin selama sembilan tahun dan ada perancangan untuk melakukan IVF semasa berbincang dengan suami.
“Dia ada cakap boleh mula lakukan selepas Anugerah Juara Lagu tetapi sekarang masih tiada tarikh.
“Sekarang baru nak cuba betul-betul dan alhamdulillah saya sihat sewaktu buat pemeriksaan,” katanya kepada Kosmo! Online ketika ditemui pada sidang akhbar kolaborasi Alternate Records Sdn Bhd dan Luncai Emas Sdn. Bhd. baru-baru ini.
Meskipun begitu, pelantun lagu Cinta itu tidak meletakkan harapan tinggi untuk melakukan IVF apatah lagi memikirkan soal pengambilan anak angkat.

“Meskipun berikhtiar, kami berserah sahaja tetapi tidak pernah terfikir lagi untuk ambil anak angkat sebab nak cuba IVF dahulu.
“Saya tidak mahu tertekan mengenai perkara ini kerana semuanya rezeki Allah,” ujarnya.
Tambah Marsha, dia sangat terbuka soal pengambilan anak angkat andai benar hidupnya ditakdirkan tiada rezeki zuriat walaupun suaminya menasihati agar tidak berfikiran jauh.
“Kalau Allah kata tunggu, kami perlu reda. Suami pula tidak bagi saya fikir terlalu jauh lebih-lebih lagi soal pengambilan anak angkat.
“Dari pihak saya, saya tidak kisah mengambil anak angkat dan pernah terdetik untuk lakukan perkara tersebut jika tiada rezeki dapat zuriat sendiri,” jelas penyanyi yang dilahirkan di Amerika Syarikat itu.
Meskipun umur masih muda, Marsha mengakui dia tetap berdepan perasaan dilema bagi melakukan IVF memandangkan dia perlu berehat dari karier seninya untuk memberikan fokus terhadap rawatan tersebut.
“Sebenarnya saya dalam dilema untuk berehat semasa melakukan IVF kerana karier sedang meningkat sekarang.
“Suami pun tidak tergesa-gesa kerana kami pun belum tua sangat dan masih ada masa,” tuturnya.
Untuk rekod, Marsha mendirikan rumah tangga bersama seorang usahawan, Mohamed Shaiful Nizam Mohamed Ismail pada 2015. – KOSMO! ONLINE


ATM terima RM10 juta beli aset hadapi banjir
Oleh NUR ALINA HASSAN

4 Mac 2023, 2:44 pm
SEGAMAT – Kerajaan meluluskan peruntukan sekali beri sebanyak RM10 juta kepada Angkatan Tentera Malaysia (ATM) bagi pembelian aset dan persediaan menghadapi bencana alam banjir pada masa akan datang.
Menteri Pertahanan, Datuk Seri Mohamad Hasan berkata, peruntukan tersebut diluluskan pada mesyuarat pasca-Kabinet semalam dan antara aset bakal dibeli adalah bot getah dan lori tujuh tan yang boleh memudahkan usaha menyelamat mangsa banjir.
“Sekarang ini ATM menggunakan bot tempur dan kita memerlukan bot getah yang digunakan komando dan Jabatan Bomba dan Penyelamat Malaysia.
“Ini adalah persediaan untuk kita menghadapi ancaman bukan tradisi dan melengkapkan aset dalam memberi bantuan menyelamat dalam situasi seperti ini (banjir),” katanya pada sidang media selepas melawat mangsa banjir di pusat pemindahan sementara (PPS) di Sekolah Kebangsaan Temenggong Abdul Rahman (STAR) di sini, hari ini.
Tambah Mohamad, pandangan daripada pihak berkaitan termasuk ATM akan diambil kira bagi mengenal pasti keperluan pembelian aset menghadapi banjir dan penempatan aset di beberapa negeri yang kerap menghadapi banjir seperti Johor, Pahang, Terengganu, Kelantan dan Negeri Sembilan.
Ujarnya, sebanyak 1,500 anggota tentera dikerah bagi membantu mangsa banjir di Johor melibatkan aset sebanyak 28 bot, lapan lori dan 25 trak termasuk pasukan Kor Perubatan ATM, Kor Jurutera Diraja ATM dan bahagian teknikal.-KOSMO! ONLINE


MHO terima 330 aduan penipuan pembelian saham, kerugian lebih RM100 juta
Oleh MUHAMMAD NAJIEB AHMAD FUAD

4 Mac 2023, 2:13 pm
KUALA LUMPUR – Pertubuhan Kemanusian Masyarakat Antarabangsa (MHO) menerima sebanyak 330 aduan berhubung penipuan pembelian saham melibatkan kerugian lebih RM100 juta sejak tahun 2021.
Setiausaha Agung MHO, Datuk Hishamuddin Hashim berkata, aduan itu dibuat ke atas sebuah syarikat yang didakwa disenarai di Bursa Malaysia.
Katanya, kesemua mangsa menyatakan bahawa mereka tertarik dengan tawaran saham ini apabila dijanjikan dengan pulangan dividen sehingga 18 peratus setahun atau 1.8 peratus setiap bulan kepada setiap ‘subscriber’ yang membeli saham tersebut.
“Masalah mulai timbul apabila mangsa tidak lagi menerima bayaran dividen bermula pada Mei 2022. Ibarat sudah jatuh ditimpa tangga, mangsa seterusnya dimaklumkan bahawa syarikat tersebut akan membuat ‘Early Redemption’ ke atas saham yang telah dibeli oleh mangsa.
“Namun begitu, tidak ada apa-apa bayaran yang telah diterima oleh mangsa semenjak daripada Mei 2022 sehingga ke hari ini,” katanya kepada pemberita pada sidang media di Ibu Pejabat Polis Daerah Sentul di sini hari ini.
Katanya, modus operandi yang dilakukan oleh syarikat berkenaan adalah dengan memaklumkan kepada mangsa bahawa mereka mendapat kelulusan bagi menjalankan pelaburan selamat serta patuh syariah oleh Suruhahjaya Sekuriti Malaysia.

Tambahnya, beliau percaya setakat ini seramai 700 individu di seluruh negara tertipu daripada pembelian saham membabitkan kerugian dianggarkan berjumlah RM150 juta.
“Sejak dua minggu lalu, seramai 150 individu telah tampil membuat laporan polis berhubung isu berkenaan,” katanya.
Sementara itu, mangsa, Zakirah Yaakob, 30, berkata, dia tertarik untuk menyertai pelaburan saham berkenaan selepas diperkenalkan oleh rakan yang juga ejen syarikat pelaburan itu pada 2021.
“Saya mula melabur di syarikat berkenaan sejak Oktober 2021 selepas pinjaman peribadi berjumlah RM100,000 diluluskan.
“Separuh (RM50,000) daripada pinjaman itu saya gunakan untuk melabur di syarikat berkenaan, manakala bakinya, saya gunakan untuk melabur saham dengan individu lain,” katanya.
Jelasnya, beliau turut menerima dividen sebanyak RM1,500 setiap bulan sejak Januari hingga April tahun lalu, dia tidak lagi menerima dividen dengan syarikat tersebut mula memberikan pelbagai alasan.- KOSMO! ONLINE


400 jemaah kecewa, pakej umrah ditangguh pada saat akhir
Oleh ROSLIZA MOHAMED

4 Mac 2023, 2:54 pm
KOTA BHARU – Hampir 400 jemaah yang bakal menunaikan umrah di Mekah dan Madinah kecewa apabila sebuah agensi pelancongan yang menguruskan pakej mereka menangguhkan perjalanan pada saat-saat akhir.
Rata-rata bakal jemaah mendakwa, agensi pelancongan tersebut memberi alasan bahawa jemaah umrah terdahulu tinggal terlalu lama di Mekah dan penginapan di hotel juga penuh sehingga terpaksa menangguhkan penerbangan jemaah ketika ini.
Nik Dah Yusoff, 76, berkata, dia bersama anak lelaki dan menantu sepatutnya berlepas ke Mekah pada Isnin ini hanya dimaklumkan bahawa penerbangan mereka ditangguhkan pada minggu lalu.
Menurutnya, selepas dimaklumkan penangguhan itu, dia tidak lena tidur hampir setiap malam apabila mengenangkan wang sebanyak RM32,000 yang telah dibayar kepada agensi pelancongan tersebut.
“Saya dimaklumkan mengenai penangguhan penerbangan jemaah pada minggu lalu semasa datang ke pejabat syarikat berkenaan untuk mengambil bagasi.
“Pihak pengurusan agensi itu memaklumkan bahawa ibadah umrah yang diuruskan mereka terpaksa ditangguh dengan memberi alasan jemaah sedia ada berada terlalu lama di Mekah dan semua hotel juga penuh,” katanya ketika ditemui pemberita di depan syarikat agensi pelancongan itu di sini hari ini.

Terdahulu, seramai 30 bakal jemaah umrah datang ke syarikat itu untuk berjumpa dan meminta penjelasan lanjut daripada pihak pengurusan mengenai keadaan sebenar yang berlaku.
Kebanyakan daripada mereka mahu pihak syarikat berkenaan memulangkan semula bayaran dibuat sebelum ini berikutan penangguhan pakej umrah itu.- KOSMO! ONLINE


Kerajaan akan segerakan wang bantuan mangsa banjir
Oleh NUR ALINA HASSAN

4 Mac 2023, 2:35 pm
MUAR – Kerajaan akan menyegerakan pemberian wang ihsan kepada penduduk terjejas banjir sebagai membantu meringankan beban golongan berkenaan.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd. Ali berkata, melalui Agensi Pengurusan Bencana Negara (Nadma) proses penyaluran insentif itu akan mengambil masa selewat-lewatnya seminggu.
“Diperingkat Nadma pusat baru-baru ini, kita telah menggariskan Indeks Pencapaian Utama (KPI) bahawa bahawa dalam tempoh seminggu paling lewat, peruntukan itu sudah disalurkan ke negeri dan daerah terlibat.
“Itu Prosedur Operasi Standard (SOP) ditetapkan sebaik sahaja kita menerima maklumat yang disahkan oleh jawatankuasa pengurusan bencana dan daerah,” katanya selepas mengadakan tinjauan di pusat pemindahan sementara (PPS) di sekitar Pagoh, di sini, hari ini.
Oleh demikian kata Armizan, agensi yang bertanggungjawab menguruskan wang bantuan kepada mangsa banjir diminta untuk menyalurkan insentif itu dengan segera sebaik peruntukan diterima.
“Nadma akan salurkan bantuan serta-merta, namun kita faham bahawa yang melaksanakan operasi dan mengetahui keadaan akar umbi adalah Jawatankuasa Pengurusan Bencana negeri dan daerah.

“Dalam insiden banjir khususnya berskala besar, ia memerlukan masa untuk semakan status dan data supaya tiada pertindihan dalam memastikan semua mangsa yang berkelayakan menerima bantuan.
“Walaupun jumlah mungkin tak banyak iaitu dalam kadar RM1,000, tapi saya harap ia cukup bernilai dan bermakna kepada mereka yang kerugian,” katanya.-KOSMO! ONLINE


Kuskop peruntuk RM50 juta perkasa usahawan francais
Oleh ISKANDAR SHAH MOHAMED

4 Mac 2023, 2:27 pm
SHAH ALAM – Kementerian Pembangunan Usahawan dan Koperasi (Kuskop) memperuntukkan RM50 juta bagi memperkasakan usahawan francais menerusi pelbagai skim pembiayaan di bawah Perbadanan Nasional Berhad (Pernas).
Menterinya, Datuk Ewon Benedick berkata, peruntukan itu antaranya meliputi skim bagi francaisi, francaisor, pra-francais dan program Business In Transformation (BIT).
Katanya, sejumlah RM299 juta pembiayaan francais disediakan kepada 1,859 usahawan melalui pelbagai skim yang disediakan.
“Masyarakat secara umumnya mempunyai persepsi bahawa perniagaan francais memerlukan modal yang besar.
“Namun, mereka kini berpeluang menceburi indiustri francais kerana terdapat pelbagai pakej perniagaan pra-francais mampu milik yang boleh diterokai,” katanya selepas merasmikan Business in Transformation Expo (BITe) 2023 di Pusat Konvensyen Setia City (SCCC), Setia Alam di sini, hari ini.
Jelas Ewon, program BIT mampu membantu usahawan mikro dan kecil menjalankan perniagaan dengan lebih kompetetif serta efisien.

“Sepanjang tahun lalu, Pernas telah meluluskan pembiayaan berjumlah RM9.9 juta kepada 313 usahawan program tersebut. Bagi tahun ini, sebanyak RM2.5 juta diperuntukkan bagi pelaksanaan BIT yang akan memberi manfaat kepada 60 usahawan,” ujarnya. -KOSMO!ONLINE


20 ‘rider’ digerakkan hantar barang keperluan kepada asnaf
Oleh AMREE AHMAD

4 Mac 2023, 2:05 pm
PUTRAJAYA – Yayasan Dakwah Islamiah Malaysia (Yadim) mengambil inisiatif menyumbang barangan keperluan harian menerusi khidmat 20 penghantar makanan hari ini.
Ketua Pegawai Eksekutif Yadim, Zamri Zainal Abidin berkata, usaha melibatkan sejumlah 20 penunggang motosikal yang juga merupakan Sukarelawan Yadim Penghantar Makanan itu akan menyampaikan barangan keperluan terus kepada 200 keluarga yang memerlukan.
Jelas beliau, Yadim telah memperuntukan sebanyak RM100,000 untuk semua barangan tersebut untuk diedarkan termasuk mereka yang hadir ke reruai yayasan itu.
“Perkhidmatan sebegini kita buat untuk keluarga asnaf yang dikenal pasti pihak Yadim sendiri dan tidak dapat hadir ambil barangan,”katanya ketika ditemui pada majlis sambutan Hari Terbuka Putrajaya 2023 di pekarangan Kompleks Perbadanan Putrajaya.
Pada masa sama, pihak Yadim turut mengedarkan barangan basah kepada pengunjung yang hadir ke reruai agensi tersebut bersebelahan pentas utama di Dataran Putrajaya.
“Mereka yang datang sepanjang hari ini menerima sebanyak sembilan jenis item keperluan dapur antaranya ialah minyak masak, beras, bawang, gula, tepung gandum dan susu,”ujarnya.- KOSMO! ONLINE


Liga Super: TFC masih gagal raih kemenangan sulung
Oleh TENGKU DANISH BAHRI TENGKU YUSOFF

5 Mac 2023, 11:46 pm
KUALA NERUS – Terengganu FC (TFC) terus kempunan meraih kemenangan sulung apabila sekadar terikat tanpa jaringan ketika menentang Kuala Lumpur City FC pada aksi Liga Super di Stadium Sultan Mizan Zainal Abidin di sini sebentar tadi.
Keputusan itu menyaksikan skuad Sang Penyu berada di tangga tercorot liga dengan hanya mengutip satu mata daripada tiga perlawanan.
Awal permainan memihak Kuala Lumpur City menerusi umpanan Declan Lambert namun percubaan Herlison Caion pada minit ke-12 sekadar melambung tinggi melepasi palang.
Skuad Sang Penyu di bawah kendalian Tomislav Steinbruckner turut menguji kubu pelawat melalui sepakan bebas Ivan Mamut yang berjaya ditepis penjaga gol lawan, Kevin Ray Mendoza pada minit ke-30.
Peluang terbaik pelawat hadir menerusi larian solo Zhafri Yahya yang melepasi kawalan pertahanan lawan mujur penjaga gol TFC, Rahadiazli Rahalim tangkas menepis sepakan itu pada minit ke-56.- KOSMO! ONLINE.


Pencarian pelajar tahfiz lemas dihentikan sementara, tiada petunjuk ditemui
Oleh ROHANA MOHD. NAWI

5 Mac 2023, 8:57 pm
BACHOK – Operasi mencari dan menyelamat (SAR) seorang pelajar tahfiz, Ahmad Fadhullah Mohamad, 12, yang dikhuatiri lemas selepas terjatuh dari benteng penghadang ombak di Pantai Kemayang di sini hari ini dihentikan buat sementara waktu.
Ketua Polis Daerah Bachok, Superintendan Mohamad Ismail Jamaluddin berkata, operasi tersebut dihentikan pada pukul 7.30 malam tadi selepas SAR dijalankan selama 11 jam gagal menemui sebarang petunjuk.
Menurutnya, SAR yang melibatkan seramai 67 pegawai dan anggota dari pelbagai agensi akan disambung semula pagi esok.
“Bagaimanapun, kita akan menempatkan anggota dari semua agensi terlibat untuk menjalankan pemantauan di sepanjang pantai malam ini.
“Kita menjangkakan mangsa akan ditemui dalam tempoh 24 jam. Semua anggota bertugas sentiasa memantau dari masa ke semasa di sepanjang pantai berkenaan,” katanya kepada pemberita di lokasi kejadian sebentar tadi.
Sementara itu, ibu mangsa, Rosnani Mat Salleh,60, berkata, seluruh ahli keluarga berdoa agar Ahmad Fadhullah dijumpai dengan segera dan berterima kasih kepada semua yang terlibat mencari anaknya sepanjang hari.

“Saya dan keluarga akan mengadakan solat hajat memohon agar Ahmad Fadhullah dijumpai di lokasi dia lemas,” katanya.
Kosmo! Online hari ini melaporkan, seorang pelajar tahfiz dikhuatiri lemas selepas tergelincir sebelum terjatuh dari kawasan benteng penghadang ombak di Pantai Kemayang di sini semasa melihat pemandangan air pasang di pantai tersebut pagi tadi.
Dalam kejadian kira-kira pukul 7.30 pagi itu, Ahmad Fadhullah masih belum dijumpai manakala kakak, Nurul Afiqah, 19, dan anak saudaranya, Muhamad Nabil Irfaan Ismail Mokhtar, 11, sempat diselamatkan oleh ahli keluarga mereka. – KOSMO! ONLINE.


Kumpulan di Malaysia dikait IS dalam ‘radar’ PDRM
Oleh AZMI NORDIN

5 Mac 2023, 8:53 pm
KUALA LUMPUR – Polis Diraja Malaysia (PDRM) memantau rapi aktiviti media sosial kumpulan di negara ini yang dikaitkan dengan Islamic State (IS).
Ketua Polis Negara, Tan Sri Acryl Sani Abdullah Sani berkata, maklumat diperoleh daripada Nordic Counter Terroism Network dari Finland yang dilapor media mendakwa terdapat aktiviti media sosial oleh kumpulan di Malaysia yang dikaitkan dengan IS.
Katanya, PDRM terus mengesan dan memantau secara rapi penyebaran propaganda kumpulan berkait, yang dikongsi di media sosial sebagai cara meraih sokongan terhadap IS.
“Salah satu langkah PDRM adalah mewujudkan kolaborasi rapat dengan agensi-agensi keselamatan serantau bagi memantau penyebaran propaganda sedemikian, supaya tindakan dapat diambil ke atas pihak-pihak yang dikenal pasti terbabit.
“Dalam usaha ini, kesemua agensi sedang memainkan peranan secara aktif dan pemantauan ditingkatkan bagi memastikan tahap ancaman keselamatan terjamin,” katanya dalam kenyataan hari ini.
Menurut Acryl, orang ramai dinasihat tidak gusar dengan laporan media mengenai aktiviti penyebaran propaganda oleh pihak yang menyokong IS, dan memberi jaminan bahawa tahap keselamatan negara adalah terkawal.

“Pada masa sama PDRM juga komited dalam memastikan sebarang aktiviti yang boleh mendatangkan kemudaratan ketenteraman awam, diambil tindakan tegas tanpa kompromi demi mengekalkan kesejahteraan masyarakat,” katanya. -KOSMO! ONLINE.


Warga emas tabah pakai maskot cari rezeki
Oleh KOSMO!

5 Mac 2023, 8:49 pm
PETALING JAYA- Berat mata memandang, berat lagi bahu yang memikul, itulah yang dihadapi oleh seorang warga emas yang mencari rezeki dengan memakai ‘maskot’ bagi menghiburkan orang ramai di jalanan.
Menerusi perkongsian seorang pengguna Facebook, dikenali sebagai Roslan Salleh, dia memuat naik beberapa keping gambar warga emas berkenaan ketika berada di Bazar Malam Wangsa Maju.
Kelihatan sesekali warga emas terbabit keletihan dan membuka ‘maskot’ dipakainya untuk menghirup udara segar ketika dalam kepayahan mencari rezeki.
“Memang warga kota sekarang sangat merasakan kepayahan untuk menjalani kehidupan di kota sebesar Kuala Lumpur, apatah lagi sekiranya ada banyak tanggungan yang harus kita hadapi.
“Disebalik keriangan orang ramai bergambar bersama watak kartun, saya terkejut melihat salah satu watak kartun itu adalah seorang warga emas sekitar baya ibu saya dan mungkin seusia ibu ayah anda.
“Melihat kesungguhannya saya teruja, apatah lagi di usia ini beliau sepatutnya sudah berehat dan berada dirumah sahaja,” tulis pengguna tersebut.

Tambahnya, dia berdoa agar Allah permudahkan urusan makcik ini, dilimpahkan rezeki seluasnya dan diberikan kesihatan yang baik.
Setakat ini, hantarannya telah mendapat 334 tanda suka dan 156 perkongsian.
Tinjauan Kosmo! di ruangan komen mendapati ramai yang kagum dengan ketabahan warga emas itu dan ada juga yang bersimpati dengan nasibnya.
“Nampak letih mukanya, kasihan makcik itu terus kuat mencari rezeki. Semoga Allah permudahkan urusan dia,” komen Kamalizan.
“Sedihnya tengok usia sebegini masih bekerja dan menghiburkan orang lain sedangkan makcik ini sepatutnya sedang berehat di rumah bersama keluarga,” komen Ammy pula. – KOSMO! ONLINE.


Liga Super: Kelantan FC raih kemenangan sulung benam Penang FC 2-0
Oleh MUSTAQIM MOHAMED

5 Mac 2023, 11:41 pm
KOTA BHARU – Kelantan FC kembali menggembirakan lebih 6,000 penyokong setianya apabila berjaya merakam kemenangan pertama dalam saingan Liga Super selepas membenam Penang FC 2-0 di Stadium Sultan Muhammad IV, di sini sebentar tadi.
Skuad The Red Warriors (TRW) tidak menunggu lama untuk menguji kem pelawat dengan melancarkan deretan percubaan jarak dekat selepas berjaya membolosi barisan pertahanan Penang FC.
Sorakan penyokong menggamatkan stadium pada minit ke-21 apabila TRW berhasil membuka tirai jaringan melalui tandukan Ishmaheel Akinade selepas menerima hantaran cantik Muhammad Ghaffar Abdul Rahman.
Skuad Harimau Kumbang sekali lagi dikejutkan dengan gol kedua Kelantan FC hasil rembatan Mohamad Fazrul Amir Md. Zaman pada minit ke-36 apabila memanfaat peluang yang terhasil bermula daripada hantaran lintang Muhammad Ghaffar.
Kelantan FC terpaksa bermain dengan 10 pemain apabila Christian Rontini diperintah keluar padang selepas menerima kad kuning kedua pada minit ke-66 akibat menarik Hassan Saad.
Seminit berselang, Hassan pula dilayangkan kad merah selepas menyiku kapten Kelantan FC, Mario Arques Blasco sekali gus menyaksikan kem pelawat turut kehilangan seorang pemain di atas padang. – KOSMO! ONLINE.


Tok Siak cabul, tunjuk kemaluan pada kanak-kanak perempuan ditahan
Oleh AZMI NORDIN

5 Mac 2023, 11:56 pm
HULU SELANGOR – Tok Siak bersama seorang lelaki warga emas ditahan selepas disyaki mencabul seorang kanak-kanak perempuan berusia 12 tahun di Bukit Sentosa, di sini, kelmarin.
Timbalan Ketua Polis Daerah Hulu Selangor, Deputi Superintenden Mohd Asri Mohd Yunus berkata,pihaknya mengesahkan telah menerima satu laporan polis berkaitan kes itu pada pukul 4.53 petang, kelmarin.
Katanya, kedua-dua suspek lelaki tempatan masing-masing berusia 56 dan 74 tahun itu ditahan selepas dipercayai menunjukkan kemaluannya kepada mangsa di sebuah tandas surau dan rumah suspek di Bukit Sentosa.
“Bertindak di atas maklumat, sepasukan polis daripada Bahagian Siasatan Jenayah Ibu Pejabat Polis (IPD) Hulu Selangor menangkap dua lelaki tempatan itu di dua lokasi berasingan sekitar kawasan Bukit Sentosa, di sini.
“Pemeriksaan ujian air kencing kedua-dua suspek didapati negatif dan tidak mempunyai sebarang rekod lampau,” katanya dalam kenyataan hari ini,
Menurut Asri, suspek ditahan reman bermula dari semalam hingga Jumaat ini bagi membantu siasatan di bawah Seksyen 14 (a) dan 15 (a)(i) Akta Kesalahan Seksual Terhadap Kanak-Kanak 2017.

Katanya, pihaknya juga percaya dengan tertangkapnya kedua-dua suspek ini telah berjaya menyelesaikan kes ini.
“Justeru, kami nenasihati orang ramai untuk tidak mengeluarkan sebarang kenyataan tidak tepat serta menularkan berita-berita yang palsu,” katanya.-KOSMO! ONLINE.


4,000 kg bekalan makanan dihantar untuk mangsa banjir
Oleh ADNAN IBRAHIM

5 Mac 2023, 9:04 pm
KLUANG – Sebanyak 4,000 kilogram (kg) bekalan makanan sudah dihantar kepada penduduk kampung dan ladang yang terputus hubungan selepas laluan ditenggelami air akibat banjir sejak Rabu lalu.
Ketua Polis Daerah Kluang, Asisten Komisioner Bahrin Mohd. Noh berkata, penghantaran secara berfasa bemula Jumaat lalu menggunakan khidmat Pasukan Gerakan Udara (PGU) dari Subang, Selangor.
Katanya, baki 1,940 kg lagi akan dihantar esok sekiranya keadaan mengizinkan dan jumlah itu melengkapkan keseluruhan bekalan bantuan kepada mangsa yang terputus hubungan di dalam daerah Kluang.
“Bekalan bantuan makanan ini meliputi penempatan bagi Lima perkampungan Orang Asli dan enam ladang kelapa sawit.
“Makanan yang dibekalkan mampu menampung bekalan sehingga tempoh lima hingga tujuh hari bergantung kepada jumlah setiap keluarga,”katanya selepas penghantaran bekalan makanan ke Ladang Zamrud dan Ladang Jawi daripada Sekolah Menengah Kebangsaan (SMK) Kahang hari ini. -KOSMO! ONLINE.


Anak masih hidup, nyaris bakar mayat orang lain
Oleh NOR AINNA HAMZAH

5 Mac 2023, 10:52 pm
TAMPIN – Sebuah keluarga terkejut apabila anak mereka yang didakwa telah meninggal dunia dan hampir mengadakan upacara pembakaran rupanya masih hidup.
Menurut bapa mangsa, A.Chantren, 45, pada 3 Mac lalu dia menerima panggilan daripada Penjara Sungai Buloh yang memaklumkan anaknya telah meninggal dunia di Hospital Sungai Buloh.
Susulan panggilan itu dia telah ke hospital berkenaan untuk menuntut mayat ‘anaknya’ berusia 19 tahun itu.
“Bagaimanapun, saya binggung kerana mayat itu langsung tidak menyerupai wajah anak saya selain ada kesan jahitan akibat bedah siasat dan berkepala botak.
“Hanya beberapa jam sebelum upacara pembakaran bakar mayat, hospital telah telefon dan kata anak saya masih hidup. Kami sekeluarga terkejut, jadi mayat siapa yang ada di dalam rumah kami,”katanya ketika ditemui dirumahnya semalam.
Ekoran kejadian itu katanya, dia dan keluarga sedikit terganggu emosi selepas banyak mengeluarkan perbelanjaan untuk upacara pembakaran mayat yang bukan anaknya itu. – KOSMO! ONLINE.


Liga Super: Selangor FC tercicir mata, diikat Sri Pahang
Oleh MUHAMAD ARDIE PUTRA SUHAIMI

5 Mac 2023, 8:01 pm
PETALING JAYA – Permulaan cemerlang pasukan Selangor FC pada kempen Liga Super musim ini gagal diteruskan selepas terikat seri 1-1 dengan Sri Pahang sebentar tadi.
Pada aksi di Stadium MBPJ itu, skuad Gergasi Merah kendalian Tan Cheng Hoe mengekalkan kesebelasan terbaik dengan menggunakan pemain utama seperti Ayron del Valle, Faisal Halim dan Brendan Gan.
Kedua-dua pasukan yang beraksi pada saingan petang buat kali pertama musim ini dilihat memerlukan masa untuk mencari tempo dengan Selangor dilihat lebih banyak mendominasi saingan.
Peluang terbaik tuan rumah hadir pada minit ke-34 selepas Ayron berjaya meledak gol sebelum jaringan dibatalkan susulan ofsaid.
Pahang turut mempunyai peluang keemasan menerusi penyerang utama, Kpah Sherman tetapi gagal rembatan yang dilakukan ketika situasi satu lawan satu dengan penjaga gol Selangor tidak menepati sasaran.
Bersambung pada separuh masa kedua, aksi lebih terbuka apabila hujan mula turun dengan jentera serangan Tok Gajah bijak melakukan serangan balas pantas.

Peluang yang dinanti akhirnya tiba selepas Pahang dihadiahkan sepakan penalti susulan kekasaran yang dilakukan oleh pemain pertahanan, Shahrul Nazeem Zulpakar.
Kesempatan itu digunakan oleh Stefano Brundo untuk menjaringkan gol pertama meskipun penjaga gol Selangor, Khairulazhan Khalid berjaya menepis sepakan penalti yang dilakukannya.
Tersentak dengan gol tersebut, Selangor berusaha mencari gol penyamaan yang hadir menerusi jaringan Brendan pada minit ke-88.
Pasukan Merah Kuning hampir meraih gol kemenangan tetapi sepakan percuma yang diambil Mukhairi Ajmal pada masa kecederaan sekadar menggegar palang gol dengan keputusan 1-1 kekal sehingga tamat perlawanan.
Kedudukan itu menyaksikan Selangor mengutip tujuh mata manakala Pahang meraih lima mata selepas mengharungi tiga aksi Liga Super musim ini. – KOSMO! ONLINE.


Suami cekup isteri bersama kekasih gelap di bilik hotel
Oleh KOSMO

5 Mac 2023, 8:30 pm
BENGKULU – Rahsia seorang guru wanita di Bengkulu Tengah yang menjalin hubungan sulit akhirnya terbongkar apabila suaminya sendiri melakukan serbuan bersama anggota polis di bilik sebuah hotel ketika dia bersama dengan kekasih gelapnya, lapor laman berita Tribunjatim hari ini.
Menurut laporan, si suami telah merancang untuk melakukan serbuan itu setelah dia curiga dengan tingkah laku isterinya yang berubah sejak beberapa bulan lalu.
Ia menyebabkan dia membaca kandungan mesej pada aplikasi WhatsApp milik wanita tersebut secara diam-diam.
Setelah meneliti kandungan aplikasi itu, dia mengetahui bahawa isterinya mempunyai hubungan sulit dengan lelaki lain yang menyebabkan si suami mengikuti pergerakan si isteri ke sebuah hotel.
Wanita berkenaan kemudian dilihat memasuki sebuah bilik bersama seorang lelaki lain.
Suaminya kemudian meminta pihak pengurusan hotel kebenaran untuk melakukan serbuan secara bersendirian namun, dia tidak dibenarkan bertindak demikian yang menyebabkannya membuat laporan polis. Lelaki itu kemudian melakukan serbuan bersama anggota pihak berkuasa di bilik tersebut.

Ketika pintu bilik dibuka, isteri dan kekasihnya berada dalam keadaan panik kerana rahsia mereka telah terbongkar.
Wanita itu dan kekasihnya kemudian dibawa ke balai polis untuk tindakan selanjutnya. – Agensi


Janda bincang majlis nikah dicekup khalwat
Oleh DIYANATUL ATIQAH ZAKARYA

5 Mac 2023, 5:36 pm
MELAKA – Sepasang kekasih memberikan alasan ingin membincangkan majlis perkahwinan selepas dicekup berkhalwat di sebuah bilik hotel di Bandar Melaka, di sini, awal pagi tadi.
Wanita berusia 44 tahun yang juga seorang janda dan pasangannya 36 tahun itu antara 12 individu dicekup penguat kuasa Jabatan Agama Islam Melaka (JAIM) dalam Op Medsos dijalankan bermula pukul 10 malam hingga 4 pagi.
Pengarah JAIM, Datuk Che Sukri Che Mat berkata, hasil risikan, seramai 15 anggota penguat kuasa telah melakukan serbuan dan enam pasangan berjaya dicekup dalam pemeriksaan di 12 premis hotel terkenal di bandar Melaka.
Katanya, sepasang kekasih yang dicekup telah memberikan alasan ingin membincangkan majlis perkahwinan di hotel tersebut dan telah menempah penginapan bagi dua malam.
“Wanita tersebut merupakan seorang janda yang kematian suaminya, manakala kekasihnya merupakan lelaki bujang dan kedua-dua mereka adalah penduduk tempatan.
“Ketika disoal siasat, pasangan itu mengakui menempah bilik hotel bagi dua malam dengan alasan untuk berbincang mengenai majlis perkahwinan mereka yang dijangka berlangsung pada Mei depan,” katanya kepada pemberita di sini, hari ini.

Jelasnya, hasil siasatan lanjut bagaimanapu. mendapati kediaman kedua-dua pasangan itu terletak tidak sampai 10 kilometer daripada hotel diserbu.
Dalam pada itu Che Sukri berkata, sepasang lagi kekasih yang dicekup memberikan alasan si wanita terlalu letih dan tidak larat untuk memandu pulang ke rumah selepas menghadiri majlis kenduri arwah keluarga teman lelakinya.
“Lelaki tersebut berusia 24 tahun, manakala teman wanitanya 28 tahun yang berasal dari Melaka.
“Ketika diserbu pasangan ini mengambil masa 10 minit untuk membuka pintu dengan lelaki tersebut memberikan alasan berada di dalam bilik berkenaan kerana ingin makan bersama teman wanitanya,” katanya.
Katanya, kesemua pasangan itu ditahan selepas gagal mengemukakan sebarang dokumen perkahwinan dan dibawa ke pejabat JAIM bagi membantu siasatan di bawah Seksyen 53 Enakmen Kesalahan Syariah Negeri Melaka 1991. -KOSMO! ONLINE.


Lelaki selamba melintas depan tren bergerak laju
Oleh KOSMO!

5 Mac 2023, 7:30 pm
LONDON – Seorang lelaki di Britain hampir dilanggar sebuah kereta api yang bergerak pada kelajuan 112.65 kilometer sejam (km/j) semasa dia melintasi landasan di Cheshire, England baru-baru ini, lapor akhbar The Sun semalam.
Perbuatan tersebut dirakam menerusi kamera video dari dalam pengangkutan awam itu. Ia menunjukkan lelaki berkenaan berjalan melintasi landasan dengan selamba tanpa melihat ke arah kereta api yang hampir melanggarnya.
Kereta api itu terpaksa berhenti supaya ia tidak melanggar lelaki itu manakala pihak syarikat Network Rail berkata, detik-detik tersebut boleh menyebabkan tragedi tidak diingini berlaku.
Ketua Keselamatan syarikat itu, Lucy Jordan berkata: “Apabila saya melihat rakaman seperti ini, ia sentiasa membuatkan jantung saya berhenti.
“Perbezaan hanya beberapa saat boleh membawa kepada tragedi untuk lelaki ini dan saya tidak boleh memandang remeh kepada bahaya yang dialaminya,” katanya. – Agensi


Lelaki dikecam minta rakan tampung kos melamar kekasih
Oleh KOSMO

5 Mac 2023, 6:30 pm
BEIJING – Seorang lelaki di China menjadi mangsa kecaman netizen kerana meminta bantuan rakan-rakannya bagi membayar lokasi dan kos untuk dia melamar kekasihnya, lapor laman berita Wion News semalam.
Memetik laporan akhbar South China Morning Post,  rakan baik teman wanita lelaki itu berkongsikan mengenai kemarahannya terhadap permintaan yang tidak munasabah itu.
Lelaki tersebut meminta rakan-rakannya membantu membiayai majlis melamar kekasihnya dengan membayar kepadanya kira-kira 640 yuan (RM414.70)  setiap seorang.
Dia mewujudkan kumpulan perbincangan pada aplikasi WeChat dan berkata: “Semalam, anda semua telah menjalankan kerja yang sukar. Ini adalah kos KTV (karaoke) malam tadi, mari kita bahagikan bil.”
Rakan-rakannya pada mulanya keliru kerana mereka tidak menyangka akan diminta turut membayar kos tersebut.
Tambah rakan baik teman wanita lelaki berkenaan, dia memintanya membantu membuat persiapan untuk majlis itu pada lewat tahun lalu selain turut membantu memilih cincin perkahwinan.

Wanita itu menasihatinya untuk menggunakan dron dan dia membelanjakan hampir 70,000 yuan (RM45,875) untuk menyewa 300 dron. – Agensi


Cristiano Ronaldo hiburkan peminat cilik kehilangan bapa dalam gempa bumi
Oleh KOSMO

5 Mac 2023, 5:43 pm
RIYADH – Sebuah klip video memaparkan bintang bola sepak Portugal, Cristiano Ronaldo menghiburkan seorang budak lelaki yang kematian bapanya dalam gempa bumi Syria baru-baru ini menjadi tular ketika mereka bertemu selepas perlawanan melibatkan kelab  Al-Nassr, lapor akhbar Daily Mirror semalam.
Budak lelaki dari Syria itu, Nabil Saeed, 10, dijemput ke Arab Saudi selepas dia menyatakan hasratnya kepada pasukan penyelamat mangsa gempa bumi untuk melihat Ronaldo, 38, bermain dengan kelab baharunya itu.
Pengerusi Lembaga Pengarah Pihak Berkuasa Hiburan Am Arab Saudi, Turki Alalshikh kemudian meminta bantuan bagi mengenal pasti budak lelaki itu di media sosial.
Apabila ditanya dengan siapa dia ingin pergi ke Arab Saudi, Nabil dilaporkan menjawab ‘bapa dan ibunya’ sebelum membetulkan kenyataan itu dalam keadaannya yang penuh beremosi.
Akhirnya, dia menghadiri perlawanan bola sepak antara Al-Nassr menentang Al-Batin di Stadium Marsool Park bersama ibunya di mana dia bertemu idolanya iaitu Ronaldo.
Ronaldo dirakam memeluk Nabil sebelum kemudian meluangkan masa berbual dengannya selepas kelabnya beraksi.

Budak lelaki tersebut yang menyatakan dia seolah-olah tidak percaya berada di Arab Saudi turut terharu apabila memberitahu bekas pemain kelab Manchester United tersebut bahawa dia menyayanginya. – Agensi


Ustazah NorHafizah Musa jawab isu pelajar tahfiznya bising
Oleh KOSMO!

5 Mac 2023, 7:36 pm
PETALING JAYA – Penceramah bebas, Datuk Dr. Norhafizah Musa, akan mengaturkan pertemuan bersama wanita yang menerima gangguan ketenteraman akibat bunyi bising dari pelajar pusat tahfiznya.
Norhafizah, 48, yang juga pemilik kepada Tahfiz Madinatul Huffaz menerusi hantaran di Instagramnya berkata, dia telah dimaklumkan tentang teguran terhadap beberapa program tahfiz yang disifatkan telah menganggu privasi penduduk di sekitar itu.
Jelasnya yang sedang berada di Tanah Suci bagi menunaikan ibadah umrah, mereka di pejabat tahfiz sentiasa menerima tetamu termasuk juga terbuka untuk menerima pandangan hatta teguran.
“Kepada saudari yang berkenaan, ustazah harap makluman ini sampai kepada saudari. Ustazah tidak aktif di Twitter, jadi mengambil platform ini untuk menghubungi saudari.
“Di pihak pusat tahfiz, kami akan mengambil perhatian dan tindakan terbaik. Namun kami tidak mahu menjawab apapun di media sosial sebab itu bukan adab penyelesaian.
“Lebih beradab berbanding melemparkan pandangan sebelah pihak di media sosial yang bakal ditakwil berbagai andaian dan persepsi,” tulisnya.

Tambahnya, dirinya akan menyusun pertemuan dengan wanita tersebut untuk perbincangan yg lebih harmoni selepas pulang dari Umrah.
“Mohon saudari Amirah hubungi ustazah di nombor 0174776773 untuk kita aturkan pertemuan. Kami doakan saudari dikurniakan keshatan yang baik. Amin,” katanya.
Terdahulu, perbuatan sekumpulan pelajar tahfiz yang membuat bising telah mengundang rasa kurang senang kepada penduduk di sekitar itu.
Menerusi ciapan oleh @FarahAmirahAmri, dia meluahkan rasa kurang senangnya itu kerana tidak tahan bunyi menyanyi menggunakan mikrofon dan menjerit-jerit pada lewat tengah malam. – KOSMO! ONLINE.


StarVendors taja RM1 juta resepsi Fuad, Tom
Oleh HANISAH SELAMAT

5 Mac 2023, 6:19 pm
PETALING JAYA – Rezeki pengantin baharu, Fuad Rahman dan Tom diraikan dalam majlis persandingan besar-besaran yang dihadiri sekitar 2,000 tetamu di Stadium Pasir Gudang, Johor, hari ini.
Istimewanya, hadiah berupa majlis resepsi daripada syarikat penganjur acara, StarVendors tersebut bernilai RM1 juta meliputi persalinan, aksesori pengantin, lokasi termasuk juadah kenduri.
Akui Fuad, dia tidak menyangka penyanyi Ifa Raziah selaku orang kuat pengelola acara jualan mega tersebut meraikan kehidupan baharunya bersama isteri dalam majlis yang cukup gah.
“Terima kasih kepada Kak Ifa Raziah dan pasukannya yang meraikan perkahwinan kami ini.
“Saya tak menyangka niat ingin mengadakan majlis persandingan yang sederhana sahaja menjadi seindah ini.
“Syukur alhamdulillah, urusan kami dipermudahkan dan terima kasih kepada yang mendoakan,” kata penyanyi asal Singapura itu.

Fuad dan Tom atau nama sebenar Raja Farah Afzal Raja Ikram, 36, yang bernikah di Batam pada 26 Februari lalu turut membuka gerai jualan di stadium berkenaan.
Pada masa sama, mereka mencipta rekod sebagai pasangan selebriti pertama yang melangsungkan resepsi di acara StarVendors.
Mengenakan persalinan songket rona cerah, mempelai diarak ke pentas utama yang dihias pelamin serba mewah di hadapan ribuan tetamu merangkap pengunjung festival berkenaan.
StarVendors Foodstival X Nunsantara Music Festival berlangsung selama tiga hari berakhir pada hari ini yang diadakan dengan kerjasama Tourism Johor. – KOSMO! ONLINE


Penduduk tak tahan, pelajar tahfiz bising lewat malam
Oleh KOSMO!

5 Mac 2023, 5:29 pm
PETALING JAYA – Perbuatan sekumpulan pelajar tahfiz yang membuat bising di sebuah institusi pengajian di Batu Caves, Selangor mengundang rasa kurang senang kepada penduduk di sekitar itu.
Menerusi ciapan oleh @FarahAmirahAmri, dia meluahkan rasa kurang senangnya itu kerana tidak tahan bunyi menyanyi menggunakan mikrofon dan menjerit-jerit pada lewat tengah malam.
Ujarnya, dia telah pun menghubungi pihak polis beberapa kali namun kejadian sama masih berulang sekali gus mengakibatkan pencemaran bunyi semakin berterusan.
“Dah lama dah pendam pasal pusat tahfiz ini. Selalu buat bising, waktu orang nak tidur. Agak-agaklah nak menyanyi pada tengah malam.
“Tak reti langsung nak hormat masa penduduk sini. Nama tahfiz tapi bab adab berjiran macam tidak belajar. Berapa kali dah telefon polis, tetapi masih benda yang sama jadi.
“Nak buat tahfiz pun pilihlah tempat yang bersesuaian, ini tak main ‘pacak’ sahaja. Hidup kat kawasan ni tak tenang semenjak ada tahfiz ni. Patutnya kalau ada tahfiz jadi sejuk hati, tapi ni asyik nak marah je,” ciapnya.

Tambahnya, ketika dia baru selesai menjalani rawatan kemoterapi, emosinya menjadi sangat terganggu kerana mendengar bunyi bising dari tahfiz berkenaan sehingga lewat malam.
Sehingga kini, ciapannya telah mendapat 1,444 perkongsian dan 1,984 tanda suka.
Tinjauan Kosmo! di ruangan komen mendapati ramai mengecam pihak pengurusan pusat tahfiz berkenaan yang dianggap tidak bertanggungjawab dalam mengawal pelajar-pelajarnya.
“Dulu dekat sini ni aman sahaja takde tahfiz ni. Dia ada je habis bising. Kadang-kadang pagi buta buat sukan apa entah. Buat tahfiz celah-celah rumah orang. Lepas itu, ada hati sampai nak buat fasa 3,” komen Shakir.
“Kalau buka mengaji pun tidak perlu buka kuat-kuat sampai satu taman boleh dengar. Ini lagi pula lagu Judika, memanglah orang marah, ‘common sense’ lah orang nak rehat,” komen Hairil pula.
“Nyanyi lagu Judika rupanya, ingat nyanyi lagu nasyid. Allahuakbar,” komen pengguna yang lain. – KOSMO! ONLINE.


Bina dewan PPS kekal di sekolah
Oleh JAMLIAH ABDULLAH

5 Mac 2023, 5:13 pm
ALOR SETAR – Kerajaan akan membina sekurang-kurangnya 1,000 dewan pusat pemindahan sementara (PPS) kekal di sekolah melibatkan kawasan yang sering dilanda banjir di seluruh negara.
Menurut Timbalan Perdana Menteri, Datuk Seri Ahmad Zahid Hamidi, sebanyak lapan PPS kekal itu kini dibina bagi kemudahan mangsa banjir yang perlu berpindah.
“Dewan ini dibina di sekolah yang dijadikan PPS kerana ketika ini di sekolah yang dijadikan PPS tidak mempunyai kemudahan seperti tempat mandi dan sebagainya. Tetapi di luar musim banjir, dewan PPS itu boleh digunakan oleh murid atau pelajar sekolah itu.
“Ini pendekatan baharu kerajaan tanpa melibatkan Kementerian Pendidikan itu sendiri yang perlu memohon peruntukan tambahan kerana kita guna peruntukan Nadma (Agensi Pengurusan Bencana Negara) untuk bantu.
“Dewan ini akan dibina di Kelantan, Terengganu, Pahang dan Johor yang sering dilanda banjir ketika musim Timur Laut. Sebanyak 1,000 dewan, kita bina ikut senarai,” katanya pada sidang akhbar selepas melawat Kompleks Lembaga Kemajuan Wilayah Kedah (Keda) di sini hari ini.
Kata beliau, pengurusan banjir oleh kementerian dan agensi terlibat dilaksanakan secara bersama untuk melancarkan bukan sahaja urusan agihan bantuan kepada mangsa, tetapi juga baik pulih infrastruktur terjejas.

“Ini bukan berkaitan pampasan sahaja, hal ini kerajaan membantu mangsa banjir dengan koordinasi semua agensi berkaitan. Apabila saya di Rompin, Pahang jalan terputus, itu dapat diselesaikan kurang 72 jam dengan kerjasama peruntukan Nadma dan pembinaan oleh rejimen tentera ATM.
“Berbanding dahulu, kalau satu jabatan bertanggungjawab, dia saja yang akan buat dan ambil jangka masa panjang,” katanya. – KOSMO! ONLINE


Tiada agenda politik bangunkan Kedah
Oleh JAMLIAH ABDULLAH

5 Mac 2023, 5:00 pm
ALOR SETAR – Kementerian Kemajuan Desa dan Wilayah (KKDW) komited memperkasakan peranan Lembaga Kemajuan Wilayah Kedah (Keda) di negeri ini tanpa sebarang agenda politik demi kepentingan penduduknya.
Menurut Timbalan Perdana Menteri, Datuk Seri Ahmad Zahid Hamidi yang juga menterinya, pihaknya bersedia menambah peruntukan Keda pada tahun depan bagi projek dan perancangan baharu bagi pembangunan di kawasan itu.
“Walaupun, Kedah (kerajaan negeri) kita tahu tidak sama dengan kerajaan Persekutuan yang ada, namun ini tidak menjejaskan tanggungjawab kerajaan Persekutuan kepada Kedah untuk membantu pembangunan dalam kawasan di bawah tanggungjawab Keda.
“Demikian saya mempunyai harapan tinggi kepada Keda yang berpotensi berprestasi membantu Kedah,” katanya pada sidang akhbar selepas melawat Kompleks Keda di sini hari ini.
Beliau menambah, secara keseluruhan Keda memperoleh peruntukan daripada kerajaan Pusat sebanyak RM2.23 bilion sejak ditubuhkan pada 1981. – KOSMO! ONLINE


Kantoi kali kedua punca ditumbuk – Shuhada
Oleh HANISAH SELAMAT

5 Mac 2023, 7:10 pm
PETALING JAYA – Akibat terkantoi kali kedua masih menjalin hubungan dengan orang ketiga dikatakan menjadi punca isteri pelakon Hafidz Roshdi, Nurul Shuhada Mat Shukri ditumbuk sebanyak tiga kali pada bahagian muka hingga menerima 10 jahitan.
Kata Shuhada, sebelum lafaz cerai lagi hubungan pelakon itu dengan kekasihnya yang dikenali sebagai Athira Yuhada masih berlanjutan walaupun wanita itu kononnya sudah membuat permohonan maaf selain berjanji menamatkan komunikasi antara mereka.
“Dia kantoi lagi kali kedua dengan Shu sebelum lafazkan cerai. Pihak sana buat permohonan maaf takkan ‘contact’ segala tapi masih berhubungan.
“Hafidz takut dengan bayang-bayang sendiri dan kesalahan dia. Tiada provokasi, hanya ketakutan dalam diri bakal kena viral.
“Kekasih hati takut kena kecam lagi,” kata wanita berusia 29 tahun itu menjawab soalan pengikut dalam Instagram berhubung alasan dia dibelasah seteruk itu.
Dalam hantaran InstaStory berbeza, Shuhada turut meluahkan rasa sedih tatkala berdepan ujian yang sangat berat, tambahan pula selepas mengetahui adik iparnya bersekongkol dalam isu kecurangan Hafidz.

“Saya akui ujian Allah kali ini sangat berat. Allah dah tulis takdir hidup saya dan anak-anak. Sehebat dan seberat mana pun ujian buat saya dan anak-anak, saya tak boleh lari.
“Saya kena lalui perit sakit semua itu, saya ditumbuk dan dikhianati. Saya ditipu dan dipermainkan dengan nama Allah (dia bersumpah itu ini), sedangkan adiknya sendiri bersubahat,” tulisnya.
Dalam hantaran berkenaan, ibu kepada dua anak itu berkongsi gambar pipi yang berlumuran darah, selain meminta orang ramai mendoakannya diberi kekuatan menempuh dugaan besar.
“Rasanya jiwa saya dah rabak, hati remuk. Saya tahu Allah tengah hulurkan tangan buat saya untuk keluar daripada penderitaan, hubungan dan keluarga toksik ini.
“Mohon doakan saya dan anak-anak kuat. Kami nak berjaya lalui ujian Allah ini dengan cemerlang, insya-Allah.
“Saya takkan pernah lupa semua yang mendoakan saya dan anak-anak dengan doa yang baik, terima kasih,” katanya.
Pada awal Khamis minggu lalu, Shuhada ditumbuk sebanyak tiga kali oleh Hafidz di kawasan Rehat dan Rawat (R&R) Sungai Buloh.
Bagaimanapun, Ketua Polis Selangor Datuk Hussein Omar Khan berkata, pelakon itu sudah ditahan sekitar pukul 12 tengah hari semalam ketika hadir di Bahagian Siasatan Jenayah Seksual, Wanita dan Kanak-Kanak (D11) Ibu Pejabat Polis Kontinjen (IPK) Selangor.

Bagaimanapun, dia dibebaskan dengan jaminan polis sebaik selesai diambil keterangan pada petang hari sama. – KOSMO! ONLINE


KPWKM belanja RM600,000 untuk bekalan makanan mangsa banjir
Oleh ISWAN SHAFIQ ISA

5 Mac 2023, 3:00 pm
SEBERANG PERAI – Kementerian Pembangunan Wanita, Keluarga dan Masyarakat (KPWKM) menerusi Jabatan Kebajikan Masyarakat (JKM) telah membelanjakan sehingga RM615,000 untuk bekalan makanan bagi membantu mangsa banjir di beberapa negeri ketika ini.
Menterinya, Datuk Seri Nancy Shukri berkata, jumlah itu bagaimanapun tidak mencukupi buat masa ini memandangkan terdapat pertambahan dari segi bilangan mangsa banjir yang terlibat.
“Setakat ini, kalau di Johor sahaja sudah ada lebih 42,000 (mangsa banjir). Apapun, saya gembira kerana Yayasan Kebajikan Negara (YKN) juga membantu melalui badan korporat yang memberi sumbangan kepada kita dan akan menambah lagi RM50,000.
“Dalam hal ini, saya juga ingin menguar-uarkan kepada pihak di luar sana yang ingin menderma bahawa mereka boleh berbuat demikian menerusi YKN,” katanya kepada pemberita ketika melakukan lawatan kerja ke Laman Wanita (LaWa) cawangan Tasek Gelugor di sini, hari ini.
Sementara itu, Nancy berkata, pihaknya turut melakukan persiapan dan sentiasa bersiap siaga susulan terdapat ramalan mengatakan akan berlaku banjir di Sabah dan Sarawak pula pertengahan Mac ini.
“Kita berharap ramalan banjir itu tidak keterlaluan seperti mana yang sedang berlaku di Johor ketika ini,” jelas beliau.

Dalam perkembangan berkaitan, Nancy turut menyifatkan bahawa insiden tiga pegawai JKM yang terperangkap semasa dalam perjalanan untuk menghantar bantuan makanan kepada mangsa banjir di Johor beberapa hari lalu sebagai insiden di luar jangka.
“Itu sebenarnya hari pertama mereka. Jadi, mereka terkejut apabila terkandas dan tidak dapat sampaikan bantuan itu. Apapun, saya bersyukur kerana mereka semua selamat,” ujar beliau. – KOSMO! ONLINE